title: Europos Centrinio Banko sprendimas (ES) 2021/752 2021 m. balandžio 30 d. kuriuo iš dalies keičiamas Sprendimas (ES) 2019/1311 dėl trečios tikslinių ilgesnės trukmės refinansavimo operacijų serijos (ECB/2021/21)

text:
2021 5 7

                  LT

                  Europos Sąjungos oficialusis leidinys

                  L 161/1

         EUROPOS CENTRINIO BANKO SPRENDIMAS (ES) 2021/752
         2021 m. balandžio 30 d.
         kuriuo iš dalies keičiamas Sprendimas (ES) 2019/1311 dėl trečios tikslinių ilgesnės trukmės refinansavimo operacijų serijos (ECB/2021/21)
         EUROPOS CENTRINIO BANKO VALDANČIOJI TARYBA,
         atsižvelgdama į Sutartį dėl Europos Sąjungos veikimo, ypač į jos 127 straipsnio 2 dalies pirmą įtrauką,
         atsižvelgdama į Europos centrinių bankų sistemos ir Europos Centrinio Banko statutą, ypač į jo 3 straipsnio 1 dalies pirmą įtrauką, 12 straipsnio 1 dalį, 18 straipsnio 1 dalies antrą įtrauką ir 34 straipsnio 1 dalies antrą įtrauką,
         atsižvelgdama į 2014 m. gruodžio 19 d. Europos Centrinio Banko gaires (ES) 2015/510 dėl Eurosistemos pinigų politikos sistemos įgyvendinimo (Bendrųjų dokumentų gairės) (ECB/2014/60) (1),
         kadangi:

                     (1)

                     vadovaudamasi Gairių (ES) 2015/510 (ECB/2014/60) 1 straipsnio 4 dalimi, Valdančioji taryba gali bet kuriuo metu pakeisti Eurosistemos pinigų politikos operacijų įgyvendinimo priemones, reikalavimus, kriterijus ir procedūras;

                     (2)

                     vykdydama jai suteiktus kainų stabilumo įgaliojimus ir siekdama išlaikyti bankų skolinimą palankiomis sąlygomis ir prisidėti prie palankios pinigų politikos valstybėse narėse, kurių valiuta yra euro, Valdančioji taryba 2019 m. liepos 22 d. priėmė Europos Centrinio Banko sprendimą (ES) 2019/1311 (ECB/2019/21) (2). Šiame sprendime numatyta laikotarpiu nuo 2019 m. rugsėjo mėn. iki 2021 m. kovo mėn. vykdyti trečią tikslinių ilgesnės trukmės refinansavimo operacijų seriją (TITRO-III);

                     (3)

                     2020 m. kovo 12 d., siekdama paremti bankų skolinimą labiausiai nuo koronaviruso ligos (COVID-19) plitimo nukentėjusiems asmenims, visų pirma mažosioms ir vidutinėms įmonėms, Valdančioji taryba nusprendė pakeisti tam tikrus pagrindinius TITRO-III parametrus. Be to, siekdama toliau remti kredito teikimą namų ūkiams ir įmonėms plintančių ekonomikos sutrikimų ir padidėjusio netikrumo kontekste, 2020 m. balandžio 30 d. Valdančioji taryba nusprendė dėl tam tikrų papildomų minėtų parametrų pakeitimų. Šiuos pakeitimus įgyvendina Europos Centrinio Banko sprendimas (ES) 2020/407 (ECB/2020/13) (3) ir Europos Centrinio Banko sprendimas (ES) 2020/614 (ECB/2020/25) (4);

                     (4)

                     2020 m. gruodžio 10 d. Valdančioji taryba nusprendė priimti papildomas pinigų politikos priemones, kuriomis siekiama pandemijos laikotarpiu padėti išlaikyti palankias finansavimo sąlygas, taip remiant kreditų srautą visiems ekonomikos sektoriams, remiant ekonominę veiklą ir apsaugant vidutinės trukmės kainų stabilumą. Šių priemonių kontekste Valdančioji taryba nusprendė dar kartą pakoreguoti TITRO-III sąlygas. Konkrečiai ji nusprendė iki 2022 m. birželio mėn. pratęsti laikotarpį, kurio metu bus taikomos gerokai palankesnės sąlygos, 2021 m. birželio–gruodžio mėn. vykdyti tris papildomas operacijas ir padidinti bendrą sumą, kurią Eurosistemos sandorių šalys turės teisę skolintis TITRO-III metu, nuo 50% iki 55% jų tinkamų paskolų sumos. Siekdama paskatinti bankus palaikyti dabartinį jų skolinimo lygį, Valdančioji taryba taip pat nusprendė, kad iki 2022 m. birželio mėn. pratęsus palankesnes TITRO-III sąlygas, jomis galės naudotis tik naująjį skolinimo veiklos tikslą pasiekę bankai. Šie pakeitimai buvo įgyvendinti Europos Centrinio Banko sprendimu (ES) 2021/124 (ECB/2021/3) (5);

                     (5)

                     sankcijos, taikomas už nustatytų ataskaitų ir audito vertinimų pateikimo terminų nesilaikymą, turėtų būti pakoreguotos, kad sankcijų taikymo tvarka būtų proporcingesnė, kartu siekiant užtikrinti, kad dalyviai laikytųsi nustatytų terminų. Be to, reikėtų patikslinti atvejus, kai individualiai dalyvavusiems dalyviams leidžiama dalyvauti kartu su grupe arba prisijungti prie esamų TITRO-III grupių, ir tvarką, kurios reikia laikytis tokiais atvejais. Be to, reikėtų numatyti nuostatą, pagal kurią būtų atleidžiama nuo prievolės pateikti papildomą auditoriaus vertinimą, susijusį su ataskaitomis, kurios buvo peržiūrėtos dėl įmonių reorganizacijos ar dėl TITRO-III grupių sudėties pokyčių. Galiausiai reikėtų patikslinti atskaitomybės reikalavimus ir atitinkamų palūkanų normų apskaičiavimą, kai TITRO-III grupės sudėtis pasikeičia ar įmonių reorganizacija įvyksta laikotarpiu nuo 2021 m. balandžio 1 d. iki 2021 m. gruodžio 31 d.;

                     (6)

                     apie pakeistas sankcijas, taikomas už atskaitomybės ir audito reikalavimų nevykdymą, ir apie nuostatas, susijusias su įmonių reorganizavimo, vykdomo po 2021 m. kovo 31 d., traktavimu apskaičiuojant šiuo sprendimu nustatytas TITRO-III palūkanų normas, turėtų būti pranešama kredito įstaigoms kaip galima greičiau. Dėl to šis sprendimas turėtų įsigalioti nedelsiant;

                     (7)

                     todėl reikėtų atitinkamai iš dalies pakeisti Sprendimą (ES) 2019/1311 (ECB/2019/21),

               PRIĖMĖ ŠĮ SPRENDIMĄ:

            1 straipsnis
            Daliniai pakeitimai
            Sprendimas (ES) 2019/1311 (ECB/2019/21) iš dalies keičiamas taip:

                        1.

                        1 straipsnio 17 punktas pakeičiamas taip:

                                    „17)

                                    dalyvis – pagal Gaires (ES) 2015/510 (ECB/2014/60) Eurosistemos pinigų politikos atviros rinkos operacijoms tinkama kita sandorio šalis, kuri pateikia pasiūlymus TITRO-III konkurso procedūrų metu individualiai ar kartu su grupe kaip pagrindinė grupės įstaiga, ir kuri turi visas teises ir pareigas, susijusias su jos dalyvavimu TITRO-III konkursų procedūrose, išskyrus kredito įstaigą, kuri visiškai grąžino visas pagal TITRO-III pasiskolintas sumas;“;

                        2.

                        3 straipsnio 2 dalies d punktas pakeičiamas taip:

                                    „d)

                                    laikantis šio straipsnio 5, 5a, 6 ir 6a dalių, TITRO-III grupės sudėtis ir pagrindinė įstaiga išlieka nepakitę visų TITRO-III metu.“;

                        3.

                        3 straipsnio 5a dalis pakeičiama taip:

                           „5a.   Išimtiniais atvejais, esant objektyvioms priežastims, Valdančioji taryba gali nuspręsti ir leisti įstaigoms, dalyvaujančioms TITRO-III individualiai, vietoj to dalyvauti būsimose TITRO-III kartu su grupe, prisijungiant prie esamos TITRO-III grupės arba sudarant naują TITRO-III grupę. Ta TITRO-III grupė ir kiekvienas jos narys vykdo 3 straipsnio nuostatas.“;

                        4.

                        3 straipsnio 6 dalies b punkto įžanginis sakinys pakeičiamas taip:
                        „Jeigu TITRO-III grupės atveju kredito įstaiga, kuri nėra dalyvis ar TITRO-III grupės narys, 3 straipsnio 3 dalies a punkto i ar ii papunktyje įtvirtintas sąlygas atitinka ne paskutinę mėnesio, einančio prieš 3 dalies d punkte nurodytą paraišką, dieną ar ne prieš minėtą dieną, bet po jos, TITRO-III grupės sudėtis gali keistis, siekiant atspindėti tos kredito įstaigos, kaip naujo nario, prisijungimą, jeigu:“;

                        5.

                        3 straipsnyje įterpiama ši 6a dalis:

                           „6a.   Nepažeidžiant 5a dalies, įstaiga, dalyvaujanti TITRO-III individualiai, vietoj to gali dalyvauti būsimose TITRO-III kartu su grupe, sudarydama TITRO-III grupę, jeigu:

                                       a)

                                       tos TITRO-III grupės nariai yra kredito įstaigos, kurios nedalyvauja TITRO-III individualiai ar kaip kitos TITRO-III grupės nariai ir kurios atitinka 3 straipsnio 3 dalies a punkto i ar 3 straipsnio 3 dalies a punkto ii papunktyje įtvirtintas sąlygas ne paskutinę mėnesio, einančio prieš 3 straipsnio 3 dalies d punkte nurodytą paraišką, dieną ar ne prieš minėtą dieną, bet po jos; ir

                                       b)

                                       ta TITRO-III grupė ir kiekvienas jos narys vykdo 3 straipsnio nuostatas.“;

                        6.

                        3 straipsnio 7 dalies įvadinis sakinys pakeičiamas taip:
                        „Kai Valdančioji taryba pagal 5 dalį pripažino TITRO-III grupės sudėties pasikeitimus, nauja TITRO-III grupė buvo sudaryta pagal 5a dalį arba 6a dalį arba pagal 6 dalį buvo pakeista TITRO-III grupių sudėtis, taikomos šios nuostatos, jeigu Valdančioji taryba nenusprendžia kitaip:“;

                        7.

                        5 straipsnio 6 dalies antra pastraipa pakeičiama taip:
                        „Jei, taikant NCB turimas priemones pagal sutarčių arba reguliavimo priemonių nuostatas, dalyvis turi grąžinti aštuntos ar vėlesnių TITRO-III likučius prieš tai, kai šiam dalyviui pranešama apie gautą palūkanų normą papildomu specialiu ataskaitiniu laikotarpiu, palūkanų norma, taikytina šio dalyvio aštuntos ar vėlesnių TITRO-III metu pasiskolintoms sumoms, kurios turi būti privalomai grąžintos, nustatoma vadovaujantis 3c dalimi. Jeigu grąžinama turi būti po to, kai dalyviui pranešami palūkanų normos duomenys, susiję su papildomu specialiu ataskaitiniu laikotarpiu, palūkanų norma, taikytina šio dalyvio aštuntos ar vėlesnių TITRO-III metu pasiskolintoms sumoms, kurios turi būti privalomai grąžintos, nustatoma vadovaujantis 3b ir 3c dalimis.“;

                        8.

                        6 straipsnyje įterpiama ši 7a dalis:

                           „7a.   Kai peržiūrėta pirma ataskaita pateikiama pasikeitus TITRO-III grupės sudėčiai arba dėl įmonių reorganizacijos pagal 7 dalies a punktą, į tokį TITRO-III grupės sudėties pasikeitimą ar įmonių reorganizaciją atsižvelgiama pateikiant antrą ir trečią ataskaitas pagal 1 dalį.
                           Kai peržiūrėta pirma ataskaita pateikiama pasikeitus TITRO-III grupės sudėčiai arba dėl įmonių reorganizacijos pagal 7 dalies b ir c punktus, į tokį TITRO-III grupės sudėties pasikeitimą ar įmonių reorganizaciją atsižvelgiama pateikiant trečią ataskaitą pagal 1 dalį, o antra ataskaita nėra peržiūrima.“;

                        9.

                        6 straipsnyje 8a dalis pakeičiama taip:

                           „8a.   Pirmą peržiūrėtą ataskaitą pagal 7 dalį pateikiantis dalyvis užtikrina, kad šioje pirmoje peržiūrėtoje ataskaitoje pateiktų duomenų kokybę įvertino išorės auditorius pagal 6 dalyje įtvirtintas taisykles. To auditoriaus atliktas pirmos peržiūrėtos ataskaitos vertinimas pateikiamas atitinkamam NCB tokia tvarka:

                                       a)

                                       kai peržiūrėjimas susijęs su papildomais punktais, auditoriaus atliktas šių papildomų punktų vertinimas pateikiamas kartu su peržiūrėta pirma ataskaita;

                                       b)

                                       kai dalyvis pateikia peržiūrėtą pirmą ataskaitą pagal 7 dalies a punktą, auditoriaus atliktas šios peržiūros vertinimas pateikiamas atitinkamam NCB iki 2021 m. liepos 30 d., kaip nurodyta ECB interneto svetainėje skelbiamame TITRO-III informaciniame kalendoriuje;

                                       c)

                                       kai dalyvis pateikia peržiūrėtą pirmą ataskaitą pagal 7 dalies b punktą ar 7 dalies c punktą, auditoriaus atliktas šios peržiūros vertinimas pateikiamas atitinkamam NCB iki ECB interneto svetainėje skelbiamame TITRO-III informaciniame kalendoriuje nurodyto termino, iki kurio turi būti pateikti auditoriaus atlikto vertinimo rezultatai dalyvių, pirmą kartą dalyvaujančių aštuntoje ar vėlesnėse TITRO-III operacijose, atžvilgiu.“;

                        10.

                        6 straipsnyje įterpiama ši 8b dalis:

                           „8b.   Taikant 8a dalies išimtį, dalyvis, kuris pateikė auditoriaus atlikto pirmos ataskaitos vertinimo rezultatus atitinkamam NCB ir vėliau pateikia pirmą peržiūrėtą ataskaitą pagal 7 dalį, neprivalo atitinkamam NCB pateikti naujo auditoriaus atlikto tos pirmos peržiūrėtos ataskaitos vertinimo, jei laikomasi visų šių kriterijų:

                                       a)

                                       įmonės reorganizacija yra susijungimas arba įsigijimas, kuriame dalyvauja viena ar daugiau įsigytų kredito įstaigų, kurios visos dalyvauja TITRO-III individualiai, arba kuriame dalyvauja kredito įstaigos, sudarančios visą TITRO-III grupę;

                                       b)

                                       auditoriaus atliktas kiekvieno įsigyto dalyvio individualiai arba įsigytos TITRO-III grupės pirmos ataskaitos vertinimas buvo atskirai pateiktas atitinkamam NCB prieš įmonės reorganizavimą; ir

                                       c)

                                       peržiūrėjimas nėra susijęs su pirmoje ataskaitoje nurodytais papildomais punktais.“;

                        11.

                        įterpiamas šis 6a straipsnis:

                           „6a straipsnis
                           Palūkanų normos apskaičiavimas, kai TITRO-III grupės sudėtis pasikeičia ar įmonių reorganizacija įvyksta laikotarpiu nuo 2021 m. balandžio 1 d. iki 2021 m. gruodžio 31 d.

                              1.   Tuo atveju, kai TITRO-III grupės sudėtis pasikeičia arba įvyksta įmonių reorganizacija, kurioje dalyvauja dalyviai, dalyvaujantys pirmose septyniose TITRO-III individualiai arba kartu su grupe, kai tas pokytis įvyksta laikotarpiu nuo 2021 m. balandžio 1 d. iki 2021 m. gruodžio 31 d., pagal kiekvieną iš pirmų septynių TITRO-III pasiskolintoms sumoms taikytina palūkanų norma apskaičiuojama kaip nurodyta toliau:

                                          a)

                                          laikotarpiu iki 2021 m. birželio 23 d. palūkanų norma apskaičiuojama remiantis palūkanų normos duomenimis, susijusiais su antru ataskaitiniu laikotarpiu ir specialiu ataskaitiniu laikotarpiu, atsižvelgiant į kiekvieno iš dalyvių individualią skolinimo veiklą, taip pat atsižvelgiant į šio sprendimo 5 straipsnio nuostatas dėl palūkanų normos apskaičiavimo;

                                          b)

                                          laikotarpiu, kuris prasideda 2021 m. birželio 24 d. ir tęsiasi iki termino pabaigos, palūkanų norma apskaičiuojama remiantis palūkanų normos duomenimis, susijusiais su papildomu specialiu ataskaitiniu laikotarpiu, susijusiu su įstaiga, kuri atsiranda po įmonių reorganizavimo, arba susijusiu su TITRO-III grupe po grupės sudėties pasikeitimo (išskyrus atvejį, jei turėtų būti taikoma palankesnė norma remiantis palūkanų normos duomenimis, susijusiais su antru ataskaitiniu laikotarpiu ir specialiu ataskaitiniu laikotarpiu, priklausomai nuo dalyvio individualios skolinimo veiklos(-ų)), taip pat atsižvelgiant į šio sprendimo 5 straipsnio nuostatas dėl palūkanų normos apskaičiavimo.

                              2.   Tuo atveju, kai TITRO-III grupės sudėtis pasikeičia arba įvyksta įmonių reorganizacija, kurioje dalyvauja dalyviai, dalyvaujantys pirmose septyniose TITRO-III individualiai arba kartu su grupe, kai tas pokytis įvyksta laikotarpiu nuo 2021 m. balandžio 1 d. iki 2021 m. gruodžio 31 d., pagal aštuntą ar vėlesnes TITRO-III pasiskolintoms sumoms taikytina palūkanų norma apskaičiuojama remiantis palūkanų normos duomenimis, susijusiais su papildomu specialiu ataskaitiniu laikotarpiu, susijusiu su įstaiga, kuri atsiranda po įmonių reorganizavimo, arba susijusiu su TITRO-III grupe po grupės sudėties pasikeitimo.“;

                        12.

                        7 straipsnis pakeičiamas taip:

                           „7 straipsnis
                           Atskaitomybės reikalavimų nevykdymas

                              1.   Jeigu dalyvis nepateikia ataskaitos arba nevykdo audito reikalavimų, arba pateiktuose duomenyse pastebėtos klaidos, taikomos šios nuostatos:

                                          a)

                                          jei dalyvis atitinkamam NCB nepateikia pirmos ataskaitos iki atitinkamo termino, jo skolinimosi suma paverčiama nuline;

                                          b)

                                          jei dalyvis atitinkamam NCB nepateikia auditoriaus atlikto pirmos ataskaitos vertinimo rezultatų iki atitinkamo termino, nurodyto ECB interneto svetainėje skelbiamame TITRO-III orientaciniame kalendoriuje, taikomos šios taisyklės:

                                                      i)

                                                      jei auditoriaus atliktą pirmos ataskaitos vertinimą atitinkamas NCB gauna per 14 kalendorinių dienų laikotarpį, prasidedantį kitą dieną po atitinkamo termino pabaigos, dalyviui už kiekvieną dieną iki tol, kol gaunamas šis vertinimas, skiriama bauda, lygi dalyvio pagal TITRO-III pasiskolintos sumos likučiui, padalytam iš 1 000 000 (arba, jei gauta suma mažesnė nei 1 000 EUR, už kiekvieną dieną iki auditoriaus atlikto pirmos ataskaitos vertinimo gavimo skiriama 1 000 EUR bauda). Atitinkamas NCB už kiekvieną dieną skiriamas baudas sukaupia ir, gavęs auditoriaus atliktą pirmos ataskaitos vertinimą, nurodo dalyviui jas sumokėti;

                                                      ii)

                                                      jei atitinkamas NCB negauna auditoriaus atlikto pirmos ataskaitos vertinimo per i papunktyje nurodytą 14 kalendorinių dienų laikotarpį, dalyvis grąžina pagal tas TITRO-III operacijas, kurių skolinimosi suma buvo apskaičiuota remiantis pirma ataskaita, dėl kurios nebuvo gautas auditoriaus vertinimas, pasiskolintų sumų likučius. Dalyvis grąžina tokias sumas kitos pagrindinės refinansavimo operacijos atsiskaitymo dieną; šiuo atveju yra taikoma vidutinė pagrindinės refinansavimo operacijos palūkanų norma kiekvienos atitinkamos TITRO-III terminu iki grąžinimo atsiskaitymo dienos, išskyrus specialų palūkanų normos laikotarpį ir papildomą specialų palūkanų normos laikotarpį, kuriais taikoma vidutinė pagrindinių refinansavimo operacijų palūkanų norma kiekvienu tokiu laikotarpiu atėmus 50 bazinių punktų;

                                          c)

                                          jei vienos iš pirmų septynių TITRO-III dalyvis antroje ataskaitoje iki atitinkamo ECB interneto svetainėje skelbiamame TITRO-III informaciniame kalendoriuje nurodyto termino atitinkamam NCB nepateikia duomenų, susijusių su antru ataskaitiniu laikotarpiu, arba auditoriaus atlikto tų duomenų vertinimo rezultatų, taikomos šios taisyklės:

                                                      i)

                                                      jei su antru ataskaitiniu laikotarpiu susijusius duomenis antroje ataskaitoje arba auditoriaus atlikto šių duomenų vertinimo rezultatus atitinkamas NCB gauna per 14 kalendorinių dienų laikotarpį, prasidedantį kitą dieną po atitinkamo termino pabaigos, dalyviui už kiekvieną dieną iki gavimo skiriama bauda, lygi dalyvio pagal TITRO-III pasiskolintos sumos likučiui, padalytam iš 1 000 000 (arba, jei gauta suma mažesnė nei 1 000 EUR, už kiekvieną dieną iki gavimo skiriama 1 000 EUR bauda). Atitinkamas NCB už kiekvieną dieną skiriamas baudas sukaupia ir, gavęs visus su antru ataskaitiniu laikotarpiu susijusius duomenis antroje ataskaitoje arba auditoriaus atlikto šių duomenų vertinimo rezultatus, nurodo dalyviui jas sumokėti. Palūkanų normos duomenis, susijusius su antru ataskaitiniu laikotarpiu, atitinkamas NCB perduoda dalyviui 2021 m. spalio 1 d.;

                                                      ii)

                                                      jei su antru ataskaitiniu laikotarpiu susijusių duomenų antroje ataskaitoje arba auditoriaus atlikto minėtų duomenų vertinimo rezultatų atitinkamas NCB negauna per i punkte nurodytą 14 kalendorinių dienų laikotarpį, to dalyvio pagal TITRO-III pasiskolintoms sumoms taikoma vidutinė pagrindinės refinansavimo operacijos palūkanų norma kiekvienos atitinkamos TITRO-III terminu, išskyrus specialų palūkanų normos laikotarpį ir papildomą specialų palūkanų normos laikotarpį, kuriais taikoma vidutinė pagrindinių refinansavimo operacijų palūkanų norma kiekvienu tokiu laikotarpiu atėmus 50 bazinių punktų, išskyrus atvejį, jeigu dalyviui taikoma geresnė norma remiantis jo skolinimo veikla trečiu ataskaitiniu laikotarpiu. Jei per i papunktyje nurodytą 14 kalendorinių dienų laikotarpį atitinkamas NCB negauna su antru ataskaitiniu laikotarpiu susijusių duomenų antroje ataskaitoje, dalyviui taip pat skiriama 5 000 EUR bauda, kurią atitinkamas NCB, gavęs visus su antru ataskaitiniu laikotarpiu susijusius duomenis antroje ataskaitoje, nurodo tam dalyviui sumokėti.
                                                      Neatsižvelgiant į prieš tai esančią šio ii punkto pastraipą, jeigu dalyvis pateikia tik duomenis apie specialų ataskaitinį laikotarpį antroje ataskaitoje ir auditoriaus atliktą tų duomenų vertinimą, o dalyvio tinkamas grynasis skolinimas specialiu ataskaitiniu laikotarpiu yra lygus jo nustatytam grynajam skolinimui arba jį viršija, palūkanų norma, taikytina dalyvio pasiskolintoms sumoms, apskaičiuojama vadovaujantis 5 straipsnio 1 dalimi arba 5 straipsnio 3a dalimi, laikantis atitinkamai 6 straipsnio 3a dalyje ir 6 straipsnio 3b dalyje įtvirtintų sąlygų;

                                          d)

                                          jei vienos iš pirmų septynių TITRO-III dalyvis antroje ataskaitoje iki atitinkamo ECB interneto svetainėje skelbiamame TITRO-III informaciniame kalendoriuje nurodyto termino atitinkamam NCB nepateikia su specialiu ataskaitiniu laikotarpiu susijusių duomenų arba auditoriaus atlikto minėtų duomenų vertinimo rezultatų, taikomos šios taisyklės:

                                                      i)

                                                      jei su specialiu ataskaitiniu laikotarpiu susijusius duomenis antroje ataskaitoje arba auditoriaus atlikto šių duomenų vertinimo rezultatus atitinkamas NCB gauna per 14 kalendorinių dienų laikotarpį, prasidedantį kitą dieną po atitinkamo termino pabaigos, dalyviui už kiekvieną dieną iki gavimo, skiriama bauda, lygi dalyvio pagal TITRO-III pasiskolintos sumos likučiui, padalytam iš 1 000 000 (arba, jei gauta suma mažesnė nei 1 000 EUR, už kiekvieną dieną iki gavimo skiriama 1 000 EUR bauda). Atitinkamas NCB už kiekvieną dieną skiriamas baudas sukaupia ir, gavęs visus su specialiu ataskaitiniu laikotarpiu susijusius duomenis antroje ataskaitoje arba auditoriaus atlikto šių duomenų vertinimo rezultatus, nurodo dalyviui jas sumokėti. Palūkanų normos duomenis, susijusius su antru ataskaitiniu laikotarpiu, atitinkamas NCB perduoda dalyviui 2021 m. spalio 1 d.;

                                                      ii)

                                                      jei atitinkamas NCB negauna su specialiu ataskaitiniu laikotarpiu susijusių duomenų antroje ataskaitoje arba auditoriaus atlikto tų duomenų vertinimo rezultatų per i punkte nurodytą 14 kalendorinių dienų laikotarpį, dalyvio tinkamas grynasis skolinimas specialiu ataskaitiniu laikotarpiu laikomas mažesniu už jo lyginamąjį grynąjį skolinimą ir dalyvis negali pasinaudoti 5 straipsnio 1 dalyje nustatyta palūkanų norma;

                                          e)

                                          jei atitinkamas NCB skiria piniginę baudą pagal c punkto i papunktį, piniginė bauda pagal d punkto i papunktį neskiriama. Lygiai taip jei atitinkamas NCB skiria piniginę baudą pagal d punkto i papunktį, piniginė bauda pagal c punkto i papunktį neskiriama;

                                          f)

                                          jei dalyvis nepateikia su trečia ataskaita susijusių duomenų arba auditoriaus atlikto duomenų, susijusių su trečia ataskaita, vertinimo rezultatų atitinkamam NCB iki atitinkamo termino, nurodyto ECB interneto svetainėje skelbiamame TITRO-III orientaciniame kalendoriuje, taikomos šios taisyklės:

                                                      i)

                                                      jei su trečia ataskaita susijusius duomenis ar auditoriaus atlikto tų duomenų vertinimo rezultatus atitinkamas NCB gauna per 14 kalendorinių dienų laikotarpį, prasidedantį kitą dieną po atitinkamo termino pabaigos, dalyviui už kiekvieną dieną iki gavimo skiriama bauda, lygi dalyvio pagal TITRO-III pasiskolintos sumos likučiui, padalytam iš 1 000 000 (arba, jei gauta suma mažesnė nei 1 000 EUR, už kiekvieną dieną iki gavimo skiriama 1 000 EUR bauda). Atitinkamas NCB už kiekvieną dieną skiriamas baudas sukaupia ir, gavęs visus su trečia ataskaita susijusius duomenis arba auditoriaus atlikto minėtų duomenų vertinimo rezultatus, nurodo dalyviui jas sumokėti. Palūkanų normos duomenis, susijusius su antru ataskaitiniu laikotarpiu, atitinkamas NCB perduoda dalyviui 2022 m. liepos 1 d.;

                                                      ii)

                                                      jei atitinkamas NCB negauna su trečia ataskaita susijusių duomenų arba auditoriaus atlikto tų duomenų vertinimo rezultatų per i punkte nurodytą 14 kalendorinių dienų laikotarpį, to dalyvio pagal atitinkamas TITRO-III pasiskolintoms sumoms papildomu specialiu palūkanų normos laikotarpiu taikoma palūkanų norma, apskaičiuota pagal 5 straipsnio 1 dalies b punktą, 5 straipsnio 2 dalies b punktą arba 5 straipsnio 3 dalies b punktą (jei dalyvis jau dalyvavo vienoje iš pirmų septynių TITRO-III), arba pagal 5 straipsnio 3c dalies a punktą (jei dalyvis dalyvavo aštuntoje arba vėlesnėse TITRO-III), o laikotarpiu po papildomo specialaus palūkanų normos laikotarpio norma apskaičiuojama pagal 5 straipsnio 1 dalies c punktą, 5 straipsnio 2 dalies c punktą, 5 straipsnio 3 dalies c punktą arba 5 straipsnio 3c dalies b punktą. Jei per i papunktyje nurodytą 14 kalendorinių dienų laikotarpį atitinkamas NCB negauna su trečia ataskaita susijusių duomenų, dalyviui taip pat skiriama 5 000 EUR bauda, kurią atitinkamas NCB, gavęs visus su trečia ataskaita susijusius duomenis, nurodo tam dalyviui sumokėti;

                                          g)

                                          jei dalyvis 6 straipsnio 6 dalyje, 6 straipsnio 7 dalyje arba 6 straipsnio 8a dalyje numatytų įsipareigojimų neįvykdo kitu būdu, to dalyvio pagal TITRO-III pasiskolintoms sumoms taikoma vidutinė pagrindinės refinansavimo operacijos palūkanų norma kiekvienos atitinkamos TITRO-III terminu, išskyrus specialų palūkanų normos laikotarpį ir papildomą specialų palūkanų normos laikotarpį, kuriais taikoma vidutinė pagrindinių refinansavimo operacijų palūkanų norma kiekvienu tokiu laikotarpiu atėmus 50 bazinių punktų;

                                          h)

                                          jei dalyvis dėl 6 straipsnio 6 dalyje ir 6 straipsnio 8a dalyje nurodyto audito arba kitomis priemonėmis pastebi ataskaitose pateiktų duomenų klaidas, įskaitant netikslius arba neišsamius duomenis, jis apie tai praneša atitinkamam NCB per trumpiausią įmanomą laikotarpį. Kai atitinkamam NCB pranešta apie tokias klaidas, netikslumus ar trūkstamus duomenis, arba jei jis sužino apie tas klaidas, netikslumus ar trūkstamus duomenis kitomis priemonėmis: i) dalyvis, kad padėtų įvertinti tų klaidų, netikslumų ar trūkstamų duomenų poveikį, pateikia visą atitinkamą NCB prašomą papildomą informaciją per trumpiausią įmanomą laikotarpį ir ii) atitinkamas NCB gali imtis tam tikrų veiksmų, kurie gali būti ir atitinkamų dydžių, kurie savo ruožtu gali turėti įtakos dalyvio pagal TITRO-III pasiskolintoms sumoms taikomai palūkanų normai, perskaičiavimas bei reikalavimas grąžinti pasiskolintas sumas, kurios dėl klaidos, netikslumų ar trūkstamų duomenų viršija dalyvio skolinimosi sumą. Dalyviai įrodo, kad bet kokie 6 straipsnio 6 dalyje ir 6 straipsnio 8a dalyje nurodyto audito nustatyti trūkumai buvo ištaisyti pateikiant duomenis NCB atitinkamo NCB reikalaujamu terminu ir, kai trūkumus auditorius nustatė antros ar trečios ataskaitos vertinimo metu – iki dienos, kuri leistų atitinkamam NCB laiku pranešti apie palūkanų normos duomenis, atsižvelgiant į atitinkamus duomenis pagal ECB interneto svetainėje skelbiamą TITRO-III informacinį kalendorių.

                              2.   1 dalies nuostatos taikomos nepriklausomai nuo bet kokių sankcijų, kurios gali būti taikomos pagal Europos Centrinio Banko sprendimą ECB/2010/10 (*1) dėl Reglamente (ES) Nr. 1071/2013 (ECB/2013/33) įtvirtintų atskaitomybės įsipareigojimų.

                              3.   Siekiant išvengti abejonių, atskaitomybės reikalavimai ir susijusios sankcijos nevykdymo atveju, kaip numatyta 1 dalyje, taikomi tik tuo atveju, jei dalyvis dalyvauja TITRO-III.

                           (*1)  2010 m. rugpjūčio 19 d. Europos Centrinio Banko sprendimas ECB/2010/10 dėl statistinės atskaitomybės reikalavimų nevykdymo (OL L 226, 2010 8 28, p. 48).“;"

                        13.

                        II priedo 4 skirsnio c punkto ii papunkčio trečios įtraukos (Perklasifikavimai (3.2C)) 3 punktas pakeičiamas taip:

                                    „3)

                                    patikslinimai dėl duomenų teikimo klaidų ištaisymo, vadovaujantis pagal 7 straipsnio 1 dalies h punktą iš atitinkamo NCB gautais nurodymais;“.

            2 straipsnis
            Įsigaliojimas
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

            Priimta Frankfurte prie Maino 2021 m. balandžio 30 d.

                  ECB valdančiosios tarybos vardu

                  ECB Pirmininkė

               Christine LAGARDE

            (1)  OL L 91, 2015 4 2, p. 3.

            (2)  2019 m. liepos 22 d. Europos Centrinio Banko sprendimas (ES) 2019/1311 dėl trečios tikslinių ilgesnės trukmės refinansavimo operacijų serijos (ECB/2019/21) (OL L 204, 2019 8 2, p. 100).

            (3)  2020 m. kovo 16 d. Europos Centrinio Banko sprendimas (ES) 2020/407, kuriuo iš dalies keičiamas Sprendimas (ES) 2019/1311 dėl trečios tikslinių ilgesnės trukmės refinansavimo operacijų serijos (ECB/2020/13) (OL L 80, 2020 3 17, p. 23).

            (4)  2020 m. balandžio 30 d. Europos Centrinio Banko sprendimas (ES) 2020/614, kuriuo iš dalies keičiamas Sprendimas (ES) 2019/1311 dėl trečios tikslinių ilgesnės trukmės refinansavimo operacijų serijos (ECB/2020/25) (OL L 141, 2020 5 5, p. 28).

            (5)  2021 m. sausio 29 d. Europos Centrinio Banko sprendimas (ES) 2021/124, kuriuo iš dalies keičiamas Sprendimas (ES) 2019/1311 dėl trečios tikslinių ilgesnės trukmės refinansavimo operacijų serijos (ECB/2021/3) (OL L 38, 2021 2 3, p. 93).


title: Europos Centrinio Banko sprendimas (ES) 2021/1437 2021 m. rugpjūčio 3 d. kuriuo iš dalies keičiamas Sprendimas (ES) 2017/934 dėl sprendimų, susijusių su prižiūrimų subjektų svarba, delegavimo (ECB/2021/33)

text:
2021 9 6

                  LT

                  Europos Sąjungos oficialusis leidinys

                  L 314/1

         EUROPOS CENTRINIO BANKO SPRENDIMAS (ES) 2021/1437
         2021 m. rugpjūčio 3 d.
         kuriuo iš dalies keičiamas Sprendimas (ES) 2017/934 dėl sprendimų, susijusių su prižiūrimų subjektų svarba, delegavimo (ECB/2021/33)
         EUROPOS CENTRINIO BANKO VALDANČIOJI TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. spalio 15 d. Tarybos reglamentą (ES) Nr. 1024/2013, kuriuo Europos Centriniam Bankui pavedami specialūs uždaviniai, susiję su rizikos ribojimu pagrįstos kredito įstaigų priežiūros politika (1), ypač į jo 6 straipsnį,
         atsižvelgdama į 2016 m. lapkričio 16 d. Europos Centrinio Banko sprendimą (ES) 2017/933 dėl bendrosios įgaliojimų priimti sprendimus dėl teisinių priemonių, susijusių su priežiūros uždaviniais, delegavimo sistemos (ECB/2016/40) (2), ypač į jo 4 straipsnį,
         kadangi:

                     (1)

                     Europos Centrinio Banko sprendime (ES) 2017/934 (ECB/2016/41) (3) nustatyti kriterijai, kuriais vadovaujantis Europos Centrinio Banko (ECB) struktūrinių vienetų vadovams deleguojami sprendimų priėmimo įgaliojimai priimti sprendimus dėl prižiūrimų subjektų svarbos. Patirtis, įgyta taikant tą sprendimą, parodė, kad būtini tam tikri patikslinimai ir techniniai daliniai pakeitimai, visų pirma siekiant užtikrinti nuoseklumą ir tikrumą taikant tuos kriterijus;

                     (2)

                     sprendimo priėmimo įgaliojimų delegavimo procedūrą reikėtų patikslinti sprendimų dėl svarbos dalinių pakeitimų atveju, kai struktūrinių vienetų vadovams susirūpinimą kelia tai, kad toks sprendimas gali turėti tarpusavio sąsajų su vienu ar daugiau kitų sprendimų, kuriuos turėtų patvirtinti priežiūros institucija. Taip gali būti tuo atveju, kai atitinkamo priežiūros institucijų atliekamo vertinimo rezultatas daro tiesioginį poveikį vienam ar daugiau tų kitų sprendimų, todėl sprendimus turėtų vienu metu svarstyti tas pats sprendimus priimantis subjektas, kad būtų išvengta prieštaringų rezultatų;

                     (3)

                     2020 m. birželio 24 d. Valdančioji taryba nusprendė nustatyti glaudų ECB ir Bulgarijos Respublikos bendradarbiavimą (4), taip pat ECB ir Kroatijos Respublikos bendradarbiavimą (5). Reglamento (ES) Nr. 1024/2013 7 straipsnio 1 dalyje nustatyta, kad, vykdydamas tam tikras užduotis, susijusias su kredito įstaigomis, įsteigtomis valstybėje narėje, kurios valiuta nėra euro, kai pagal tą straipsnį buvo nustatytas glaudus bendradarbiavimas, ECB gali teikti nurodymus atitinkamos valstybės narės nacionalinei kompetentingai institucijai. Todėl tokius nurodymus tikslinga priskirti aktams, kuriuos ECB gali priimti deleguodamas įgaliojimus struktūrinių vienetų vadovams pagal atitinkamas Sprendimo (ES) 2017/933 (ECB/2016/40) nuostatas;

                     (4)

                     be to, kai struktūrinių vienetų vadovams susirūpinimą kelia sprendimo dėl svarbos dalinio pakeitimo sudėtingumas ar jautrumas – dėl poveikio ECB reputacijai ir (arba) Bendro priežiūros mechanizmo veikimui – toks sprendimo dėl svarbos dalinis pakeitimas turėtų būti priimamas pagal neprieštaravimo procedūrą, o ne deleguotojo sprendimo forma. Šiuo daliniu pakeitimu užtikrinamas derėjimas su procedūromis, nustatytomis pagal Sprendimo (ES) 2017/933 (ECB/2016/40) 4 straipsnį Valdančiosios tarybos priimtuose delegavimo sprendimuose dėl kitų rūšių priežiūros sprendimų;

                     (5)

                     todėl reikėtų atitinkamai iš dalies pakeisti Sprendimą (ES) 2017/934 (ECB/2016/41),

               PRIĖMĖ ŠĮ SPRENDIMĄ:

            1 straipsnis
            Daliniai pakeitimai
            Sprendimas (ES) 2017/934 (ECB/2016/41) iš dalies keičiamas taip:

                        1)

                        1 straipsnis papildomas šiuo 9 punktu:

                           „9)   jautrumas – ypatybė arba veiksnys, galintis padaryti neigiamą poveikį ECB reputacijai ir (arba) efektyviam ir nuosekliam Bendro priežiūros mechanizmo veikimui, įskaitant bet ką iš to, kas išvardyta toliau, bet tuo neapsiribojant: a) tai, kad atitinkamam prižiūrimam subjektui buvo arba šiuo metu yra taikomos griežtos priežiūros priemonės, pavyzdžiui, ankstyvosios intervencijos priemonės; b) sprendimo projektu, jį priėmus, bus sukurtas naujas precedentas, kurio ateityje ECB gali būti įpareigotas laikytis; c) sprendimo projektas, jį priėmus, gali sulaukti neigiamo žiniasklaidos arba visuomenės dėmesio; d) nacionalinė kompetentinga institucija, kuri yra pradėjusi glaudų bendradarbiavimą su ECB, praneša ECB, kad nepritaria pasiūlytam sprendimo projektui.“;

                        2)

                        2 straipsnis papildomas šiomis 3–5 dalimis:

                           „3.   Sprendimo dėl svarbos dalinis pakeitimas nepriimamas deleguotojo sprendimo forma, jei dėl vertinimo sudėtingumo ar dalyko jautrumo sprendimas turi būti priimtas pagal neprieštaravimo procedūrą.

                           4.   Sprendimų priėmimo įgaliojimai deleguojami pagal 1 dalį, kai:

                                       a)

                                       ECB priima priežiūros sprendimus;

                                       b)

                                       ECB priima nurodymus, pagal Reglamento (ES) Nr. 1024/2013 7 straipsnį skirtus nacionalinėms kompetentingoms institucijoms, su kuriomis ECB glaudžiai bendradarbiauja.

                           5.   Struktūrinių vienetų vadovai pateikia Priežiūros valdybai ir Valdančiajai tarybai sprendimo dėl svarbos dalinį pakeitimą, jei jis atitinka 3 straipsnyje nustatytus deleguotųjų sprendimų priėmimo kriterijus, kad toks pakeitimas būtų priimtas pagal neprieštaravimo procedūrą, jeigu to sprendimo dėl svarbos dalinio pakeitimo priežiūros institucijų atliekamas vertinimas turi tiesioginį poveikį kito sprendimo, kuris turi būti priimtas pagal neprieštaravimo procedūrą, priežiūros institucijų atliekamam vertinimui.“.

            2 straipsnis
            Įsigaliojimas
            Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Priimta Frankfurte prie Maino 2021 m. rugpjūčio 3 d.

                  ECB Pirmininkė

               Christine LAGARDE

            (1)  OL L 287, 2013 10 29, p. 63.

            (2)  OL L 141, 2017 6 1, p. 14.

            (3)  2016 m. lapkričio 16 d. Europos Centrinio Banko sprendimas (ES) 2017/934 dėl sprendimų, susijusių su prižiūrimų subjektų svarba, delegavimo (ECB/2016/41) (OL L 141, 2017 6 1, p. 18).

            (4)  2020 m. birželio 24 d. Europos Centrinio Banko sprendimas (ES) 2020/1015, kuriuo nustatomas Europos Centrinio Banko ir Българска народна банка (Bulgarijos nacionalinio banko) glaudus bendradarbiavimas (ECB/2020/30) (OL L 224 I, 2020 7 13, p. 1).

            (5)  2020 m. birželio 24 d. Europos Centrinio Banko sprendimas (ES) 2020/1016, kuriuo nustatomas Europos Centrinio Banko ir Hrvatska narodna banka glaudus bendradarbiavimas (ECB/2020/31) (OL L 224 I, 2020 7 13, p. 4).


title: Europos Centrinio Banko sprendimas (ES) 2021/1438 2021 m. rugpjūčio 3 d. kuriuo iš dalies keičiamas Sprendimas (ES) 2017/935 dėl įgaliojimų priimti sprendimus dėl kompetencijos ir tinkamumo delegavimo bei kompetencijos ir tinkamumo reikalavimų vertinimo (ECB/2021/34)

text:
2021 9 6

                  LT

                  Europos Sąjungos oficialusis leidinys

                  L 314/3

         EUROPOS CENTRINIO BANKO SPRENDIMAS (ES) 2021/1438
         2021 m. rugpjūčio 3 d.
         kuriuo iš dalies keičiamas Sprendimas (ES) 2017/935 dėl įgaliojimų priimti sprendimus dėl kompetencijos ir tinkamumo delegavimo bei kompetencijos ir tinkamumo reikalavimų vertinimo (ECB/2021/34)
         EUROPOS CENTRINIO BANKO VALDANČIOJI TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. spalio 15 d. Tarybos reglamentą (ES) Nr. 1024/2013, kuriuo Europos Centriniam Bankui pavedami specialūs uždaviniai, susiję su rizikos ribojimu pagrįstos kredito įstaigų priežiūros politika (1), ypač į jo 4 straipsnio 1 dalies e punktą,
         atsižvelgdama į 2016 m. lapkričio 16 d. Europos Centrinio Banko sprendimą (ES) 2017/933 dėl bendrosios įgaliojimų priimti sprendimus dėl teisinių priemonių, susijusių su priežiūros uždaviniais, delegavimo sistemos (ECB/2016/40) (2), ypač į jo 4 straipsnį,
         kadangi:

                     (1)

                     Europos Centrinio Banko sprendime (ES) 2017/935 (ECB/2016/42) (3) nustatyti kriterijai, kuriais vadovaujantis Europos Centrinio Banko (ECB) struktūrinių vienetų vadovams deleguojami sprendimų priėmimo įgaliojimai priimti sprendimus dėl kompetencijos ir tinkamumo, taip pat dėl kompetencijos ir tinkamumo reikalavimų vertinimo. Patirtis, įgyta taikant tą sprendimą, parodė, kad būtini tam tikri patikslinimai ir techniniai daliniai pakeitimai, visų pirma siekiant užtikrinti nuoseklumą ir tikrumą taikant tuos kriterijus;

                     (2)

                     sprendimo priėmimo įgaliojimų delegavimo procedūrą reikėtų patikslinti sprendimų dėl kompetencijos ir tinkamumo dalinių pakeitimų atveju, kai struktūrinių vienetų vadovams susirūpinimą kelia tai, kad toks sprendimas gali turėti tarpusavio sąsajų su vienu ar daugiau kitų sprendimų, kuriuos turėtų patvirtinti priežiūros institucija. Taip gali būti tuo atveju, kai atitinkamo priežiūros institucijų atliekamo vertinimo rezultatas daro tiesioginį poveikį vienam ar daugiau tų kitų sprendimų, todėl sprendimus turėtų vienu metu svarstyti tas pats sprendimus priimantis subjektas, kad būtų išvengta prieštaringų rezultatų. Vis dėlto toks sprendimo priėmimo įgaliojimų delegavimo procedūros patikslinimas neturėtų trukdyti sprendimą dėl keleto valdymo organo narių paskyrimo suskaidyti, jeigu vieno arba kelių skiriamų narių atžvilgiu delegavimo kriterijai netenkinami;

                     (3)

                     2020 m. birželio 24 d. Valdančioji taryba nusprendė nustatyti glaudų ECB ir Bulgarijos Respublikos bendradarbiavimą (4), taip pat ECB ir Kroatijos Respublikos bendradarbiavimą (5). Reglamento (ES) Nr. 1024/2013 7 straipsnio 1 dalyje nustatyta, kad, vykdydamas tam tikras užduotis, susijusias su kredito įstaigomis, įsteigtomis valstybėje narėje, kurios valiuta nėra euro, kai pagal tą straipsnį buvo nustatytas glaudus bendradarbiavimas, ECB gali teikti nurodymus atitinkamos valstybės narės nacionalinei kompetentingai institucijai. Todėl tokius nurodymus tikslinga priskirti aktams, kuriuos ECB gali priimti deleguodamas įgaliojimus struktūrinių vienetų vadovams pagal atitinkamas Sprendimo (ES) 2017/935 (ECB/2016/42) nuostatas;

                     (4)

                     jeigu to reikia dėl vertinimo sudėtingumo, sprendimas dėl kompetencijos ir tinkamumo priimamas ne deleguotojo sprendimo forma, bet pagal neprieštaravimo procedūrą. Derėtų patikslinti, kad gali būti ir tokių atvejų, kai sprendimą dėl kompetencijos ir tinkamumo gali reikėti priimti pagal neprieštaravimo procedūrą, o ne deleguotojo sprendimo forma, dėl dalyko jautrumo – poveikio ECB reputacijai ir (arba) Bendro priežiūros mechanizmo veikimui;

                     (5)

                     deleguotųjų sprendimų dėl kompetencijos ir tinkamumo apimtį reikėtų išplėsti apimant a) sprendimus, kuriais leidžiama atlikti vienas papildomas nevykdomojo direktoriaus pareigas pagal Europos Parlamento ir Tarybos direktyvos 2013/36/ES (6) 91 straipsnio 6 dalį; b) sprendimus dėl to, ar filialo vadovas, kaip apibrėžta pagal taikytiną teisę, atitinka kompetencijos ir tinkamumo reikalavimus ir c) sprendimus dėl to, ar asmenys, kuriems valdymo organas iš dalies arba visiškai deleguoja vykdomąją funkciją, neatsižvelgiant į tai, ar tie asmenys buvo siūlomi ar paskirti oficialiais įstaigos valdymo organo ar organų nariais pagal nacionalinę teisę, atitinka kompetencijos ir tinkamumo reikalavimus. Deleguotųjų sprendimų dėl kompetencijos ir tinkamumo apimtį išplėsti yra tikslinga, nes pagrindiniai tokių sprendimų vertinimai savo pobūdžiu yra panašūs į vertinimus, atliekamus priimant įprastinius sprendimus dėl kompetencijos ir tinkamumo;

                     (6)

                     be to, deleguotųjų sprendimų dėl kompetencijos ir tinkamumo apimtį reikėtų išplėsti, apimant sprendimus dėl pakartotinio paskyrimo, kai ECB neprieštaravo ankstesniam paskyrimui ir po paskutinio vertinimo nebuvo jokių esminių naujų faktų, turinčių įtakos vienam ar keliems vertinimo kriterijams;

                     (7)

                     siekiant supaprastinti kriterijus, taikomus nustatant, ar turi būti priimamas deleguotasis sprendimas dėl kompetencijos ir tinkamumo, ir suderinti dabartinę delegavimo tvarką su kitomis delegavimo tvarkomis, reikėtų įtraukti „neigiamo sprendimo“ apibrėžtį. Dėl tos pačios priežasties, siekiant, kad dabartinė delegavimo tvarka derėtų su kitomis delegavimo tvarkomis, reikalavimą, kuris taikytinas tais atvejais, kai sprendimas dėl kompetencijos ir tinkamumo turi būti priimamas deleguotojo sprendimo forma, ir pagal kurį atitinkama nacionalinė kompetentinga institucija deleguotojo sprendimo projektą turi pateikti ECB likus 20 darbo dienų iki sprendimo dėl kompetencijos ir tinkamumo priėmimo pagal taikytinos nacionalinės teisės aktus termino pabaigos, reikėtų išbraukti;

                     (8)

                     jeigu priimant sprendimą dėl kompetencijos ir tinkamumo ECB nurodomas(-i) faktas (-ai), susijęs (-ę) su baudžiamuoju ar administraciniu procesu, kriterijų, pagal kurį nustatoma, ar sprendimas priimamas deleguotojo sprendimo forma, reikėtų patikslinti taip, kad daugiausia dėmesio būtų skiriama procesui, kuris daro poveikį paskirtojo asmens tinkamumui;

                     (9)

                     todėl reikėtų atitinkamai iš dalies pakeisti Sprendimą (ES) 2017/935 (ECB/2016/42),

               PRIĖMĖ ŠĮ SPRENDIMĄ:

            1 straipsnis
            Daliniai pakeitimai

               1)   1 straipsnis iš dalies keičiamas taip:

                           a)

                           2 punktas keičiamas taip:

                                       „2)

                                       sprendimas dėl kompetencijos ir tinkamumo – ECB sprendimas, kuriame i) nurodoma, ar fizinis asmuo atitinka kompetencijos ir tinkamumo reikalavimus arba ii) kuriuo valdymo organo nariui leidžiama atlikti vienas papildomas nevykdomojo direktoriaus pareigas pagal Direktyvos 2013/36/ES 91 straipsnio 6 dalį;“;

                           b)

                           10 punktas keičiamas taip:

                                       „10)

                                       narys – tai bet kuris iš toliau nurodytų: i) siūlomas ar paskirtas valdymo organo narys; ii) esant reikalui, siūlomas ar paskirtas pagrindines užduotis atliekantis asmuo, kaip apibrėžta pagal taikytiną teisę; iii) siūlomas ar paskirtas filialo vadovas, kaip apibrėžta pagal taikytiną teisę ir iv) asmuo, kuriam valdymo organas iš dalies arba visiškai deleguoja vykdomąją funkciją, neatsižvelgiant į tai, ar tas asmuo buvo siūlomas ar paskirtas oficialiu įstaigos valdymo organo ar organų nariu pagal nacionalinę teisę;“;

                           c)

                           14 punktas pakeičiamas taip:

                                       „14)

                                       Kompetencijos ir tinkamumo vertinimo vadovas – dokumentas tokiu pavadinimu, įskaitant būsimas to dokumento redakcijas, ir bet koks kitas dokumentas, kuris ateityje gali būti vietoj jo priimtas arba jį papildyti ir kuriame įtvirtinti pagrindiniai kompetencijos ir tinkamumo vertinimo principai, priimtas ir prireikus iš dalies pakeistas pagal neprieštaravimo procedūrą ir skelbiamas ECB interneto svetainėje“;

                           d)

                           papildomas šiuo 16 punktu:

                                       „16)

                                       neigiamas sprendimas – sprendimas, kuriuo leidimas nesuteikiamas arba suteikiamas ne visa apimtimi, kaip to prašė svarbus prižiūrimas subjektas ar narys. Sprendimas, kuriame yra papildomų nuostatų, kaip antai sąlygų ar įpareigojimų, laikomas neigiamu sprendimu, išskyrus atvejus, kai tokios papildomos nuostatos a) užtikrina, kad prižiūrimas subjektas atitinka atitinkamos Sąjungos teisės reikalavimus, nurodytus 4 straipsnyje, ir dėl jų buvo susitarta raštu arba b) jos tiesiog pakartoja vieną ar daugiau esamų reikalavimų, kurių turi laikytis įstaiga pagal 4 straipsnį arba reikalauja pateikti informaciją apie tai, kaip vykdomi vienas ar daugiau šių reikalavimų;“;

                           e)

                           papildomas šiuo 17 punktu:

                                       „17)

                                       ECB vadovas dėl Sąjungos teisės aktuose numatytų pasirinkimo galimybių ir teisės veikti savo nuožiūra – dokumentas tokiu pavadinimu, įskaitant būsimas jo redakcijas, ir bet koks kitas dokumentas, kuris ateityje gali būti vietoj jo priimtas arba jį papildyti ir kuriame pateikiami Sąjungos teisės aktuose numatytų pasirinkimo galimybių ir teisės veikti savo nuožiūra pagrindiniai principai, priimtas ir prireikus iš dalies pakeistas pagal neprieštaravimo procedūrą ir skelbiamas ECB interneto svetainėje.“;

                           f)

                           papildomas šiuo 18 punktu:

                                       „18)

                                       jautrumas – ypatybė arba veiksnys, galintis padaryti neigiamą poveikį ECB reputacijai ir (arba) efektyviam ir nuosekliam Bendro priežiūros mechanizmo veikimui, įskaitant bet ką iš to, kas išvardyta toliau, bet tuo neapsiribojant: a) tai, kad atitinkamam prižiūrimam subjektui buvo arba šiuo metu yra taikomos griežtos priežiūros priemonės, pavyzdžiui, ankstyvosios intervencijos priemonės; b) sprendimo projektu, jį priėmus, bus sukurtas naujas precedentas, kurio ECB ateityje gali būti įpareigotas laikytis; c) sprendimo projektas, jį priėmus, gali sulaukti neigiamo žiniasklaidos arba visuomenės dėmesio; d) nacionalinė kompetentinga institucija, kuri yra pradėjusi glaudų bendradarbiavimą su ECB, praneša ECB, kad nepritaria pasiūlytam sprendimo projektui.“;

               2)   2 straipsnis papildomas šia 3 dalimi:

                     2)„3.   Sprendimų priėmimo įgaliojimai deleguojami pagal 1 dalį, kai:

                                 a)

                                 ECB priima priežiūros sprendimus;

                                 b)

                                 ECB priima nurodymus, pagal Reglamento (ES) Nr. 1024/2013 7 straipsnį skirtus nacionalinėms kompetentingoms institucijoms, su kuriomis ECB glaudžiai bendradarbiauja.“;

               3)   3 straipsnis pakeičiamas taip:

                     „3 straipsnis
                     Delegavimo apimtis

                        3)1.   Sprendimas dėl kompetencijos ir tinkamumo nepriimamas deleguotojo sprendimo forma, jei tenkinamas bet vienas iš toliau nurodytų kriterijų:

                                    a)

                                    atitinkamas prižiūrimas subjektas yra vienas iš šių subjektų:

                                                i)

                                                svarbios prižiūrimos grupės prižiūrimas subjektas aukščiausiu konsolidavimo lygiu dalyvaujančiose valstybėse narėse;

                                                ii)

                                                kredito įstaiga, kurios bendra turto vertė svarbioje prižiūrimoje grupėje didžiausia, jei šis subjektas skiriasi nuo i punkte nurodyto subjekto;

                                                iii)

                                                svarbus prižiūrimas subjektas, nepriklausantis svarbiai prižiūrimai grupei.

                                    b)

                                    sprendimas yra neigiamas;

                                    c)

                                    Europos Centriniam Bankui nurodomas bet kuris iš šių faktų:

                                                i)

                                                nariui šiuo metu yra iškelta baudžiamoji byla teisme ar narys dėl nusikalstamos veikos yra pripažintas kaltu pirmosios ar galutinės instancijos teisme arba

                                                ii)

                                                praeityje buvo ar šiuo metu nario atžvilgiu yra vykdomas tyrimas, atliekami procesiniai veiksmai ar sprendžiama dėl administracinės sankcijos skyrimo arba ji yra paskirta dėl bet kokių finansinių paslaugų srities teisės aktų ar reguliavimo nuostatų pažeidimo,

                                          išskyrus atvejus, kai atitinkamas faktas neturi įtakos nario reputacijai, remiantis Kompetencijos ir tinkamumo vertinimo vadove išdėstytais kriterijais, ypač atsižvelgiant į pateikto kaltinimo pobūdį, sankcijos griežtumą ir praėjusį laikotarpį (bent penkeri metai nuo sankcijos arba priemonės skyrimo);

                                    d)

                                    dėl vertinimo sudėtingumo arba dalyko jautrumo sprendimas dėl kompetencijos ir tinkamumo turi būti priimtas pagal neprieštaravimo procedūrą.

                        2.   Nepaisant 1 dalies, sprendimas dėl kompetencijos ir tinkamumo priimamas deleguotojo sprendimo forma, jei jis susijęs su to paties asmens pakartotiniu paskyrimu į tas pačias pareigas tame pačiame prižiūrimame subjekte, ECB neprieštaravo ankstesniam paskyrimui ir po paskutinio vertinimo nebuvo jokių esminių naujų faktų, kurie turėtų įtakos vienam ar keliems vertinimo kriterijams.

                        3.   Jei pagal 1 ir 2 dalis sprendimo dėl kompetencijos ir tinkamumo negalima priimti deleguotojo sprendimo forma, sprendimas priimamas pagal taikytiną teisę ir neprieštaravimo procedūrą.

                        4.   Struktūrinių vienetų vadovai pateikia Priežiūros valdybai ir Valdančiajai tarybai sprendimo dėl kompetencijos ir tinkamumo dalinį pakeitimą, jei jis atitinka 3 straipsnyje nustatytus deleguotųjų sprendimų priėmimo kriterijus, kad toks pakeitimas būtų priimtas pagal neprieštaravimo procedūrą, jeigu to sprendimo dėl kompetencijos ir tinkamumo dalinio pakeitimo priežiūros institucijų atliekamas vertinimas turi tiesioginį poveikį kito sprendimo, kuris turi būti priimtas pagal neprieštaravimo procedūrą, priežiūros institucijų atliekamam vertinimui.

                        5.   Nepaisant 4 dalies, jei kompetencijos ir tinkamumo reikalavimų vertinimas apima daugiau nei vieną valdymo organo narį ir pagal 1 ir 2 dalis sprendimo dėl vieno ar daugiau iš jų negalima priimti deleguotojo sprendimo forma, atlikus vertinimą priimami du sprendimai dėl kompetencijos ir tinkamumo. Vienas sprendimas priimamas pagal neprieštaravimo procedūrą, o kitas – deleguotojo sprendimo forma.“;

               4)   4 straipsnis iš dalies keičiamas taip:

                           a)

                           įžanginis sakinys pakeičiamas taip:

                              „1.   Tai, kaip nariai atitinka kompetencijos ir tinkamumo reikalavimus, vertinama pagal taikytiną teisę, atsižvelgiant į Kompetencijos ir tinkamumo vertinimo vadovą (žr. vertinimo kriterijų skyrių ir skyrių dėl leidimų, susijusių su kompetencija ir tinkamumu), apimant, kai taikytina, šiuos kriterijus:“;

                           b)

                           papildomas šia 2 dalimi:

                              „2.   Leidimo, kuriuo valdymo organo nariui leidžiama atlikti vienas papildomas nevykdomojo direktoriaus pareigas, vertinimas atliekamas laikantis taikytinos teisės, kuria įgyvendinama Direktyvos 2013/36/ES 91 straipsnio 6 dalis, ir atsižvelgiant į Kompetencijos ir tinkamumo vertinimo vadovą (skyrių apie galimybę skirti pakankamai laiko) bei į ECB vadove dėl Sąjungos teisės aktuose numatytų pasirinkimo galimybių ir teisės veikti savo nuožiūra nustatytus kriterijus.“

            2 straipsnis
            Pereinamojo laikotarpio nuostata
            Sprendimo (ES) 2017/935 (ECB/2016/42) nuostatos toliau taikomos be pakeitimų tais atvejais, kai pasiūlymą dėl sprendimo dėl kompetencijos ir tinkamumo nacionalinė kompetentinga institucija pateikė ECB iki šio sprendimo įsigaliojimo.

            3 straipsnis
            Įsigaliojimas
            Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Priimta Frankfurte prie Maino 2021 m. rugpjūčio 3 d.

                  ECB Pirmininkė

               Christine LAGARDE

            (1)  OL L 287, 2013 10 29, p. 63.

            (2)  OL L 141, 2017 6 1, p. 14.

            (3)  2016 m. lapkričio 16 d. Europos Centrinio Banko sprendimas (ES) 2017/935 dėl įgaliojimų priimti sprendimus dėl kompetencijos ir tinkamumo delegavimo bei kompetencijos ir tinkamumo reikalavimų vertinimo (ECB/2016/42) (OL L 141, 2017 6 1, p. 21).

            (4)  2020 m. birželio 24 d. Europos Centrinio Banko sprendimas (ES) 2020/1015, kuriuo nustatomas Europos Centrinio Banko ir Българска народна банка (Bulgarijos nacionalinio banko) glaudus bendradarbiavimas (ECB/2020/30) (OL L 224I, 2020 7 13, p. 1).

            (5)  2020 m. birželio 24 d. Europos Centrinio Banko sprendimas (ES) 2020/1016, kuriuo nustatomas Europos Centrinio Banko ir Hrvatska narodna banka glaudus bendradarbiavimas (ECB/2020/31) (OL L 224I, 2020 7 13, p. 4).

            (6)  2013 m. birželio 26 d. Europos Parlamento ir Tarybos direktyva 2013/36/ES dėl galimybės verstis kredito įstaigų veikla ir dėl riziką ribojančios kredito įstaigų priežiūros, kuria iš dalies keičiama Direktyva 2002/87/EB ir panaikinamos direktyvos 2006/48/EB bei 2006/49/EB (OL L 176, 2013 6 27, p. 338).


title: Europos Centrinio Banko sprendimas (ES) 2021/1439 2021 m. rugpjūčio 3 d. kuriuo iš dalies keičiamas Sprendimas (ES) 2018/546 dėl įgaliojimų priimti sprendimus dėl nuosavų lėšų delegavimo (ECB/2021/35)

text:
2021 9 6

                  LT

                  Europos Sąjungos oficialusis leidinys

                  L 314/8

         EUROPOS CENTRINIO BANKO SPRENDIMAS (ES) 2021/1439
         2021 m. rugpjūčio 3 d.
         kuriuo iš dalies keičiamas Sprendimas (ES) 2018/546 dėl įgaliojimų priimti sprendimus dėl nuosavų lėšų delegavimo (ECB/2021/35)
         EUROPOS CENTRINIO BANKO VALDANČIOJI TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. birželio 26 d. Europos Parlamento ir Tarybos reglamentą (ES) Nr. 575/2013 dėl prudencinių reikalavimų kredito įstaigoms ir kuriuo iš dalies keičiamas Reglamentas (ES) Nr. 648/2012 (1), ypač į jo 26 straipsnio 2 dalį, 26 straipsnio 3 dalį ir 28, 29, 77, 78 ir 78a straipsnius,
         atsižvelgdama į 2013 m. spalio 15 d. Tarybos reglamentą (ES) Nr. 1024/2013, kuriuo Europos Centriniam Bankui pavedami specialūs uždaviniai, susiję su rizikos ribojimu pagrįstos kredito įstaigų priežiūros politika (2), ypač į jo 4 straipsnio 1 dalies d punktą,
         atsižvelgdama į 2016 m. lapkričio 16 d. Europos Centrinio Banko sprendimą (ES) 2017/933 dėl bendrosios įgaliojimų priimti sprendimus dėl teisinių priemonių, susijusių su priežiūros uždaviniais, delegavimo sistemos (ECB/2016/40) (3), ypač į jo 4 straipsnį,
         kadangi:

                     (1)

                     Europos Centrinio Banko sprendime (ES) 2018/546 (ECB/2018/10) (4) nustatyti kriterijai, kuriais vadovaujantis Europos Centrinio Banko (ECB) struktūrinių vienetų vadovams deleguojami sprendimų priėmimo įgaliojimai priimti sprendimus dėl nuosavų lėšų. Patirtis, įgyta taikant tą sprendimą, parodė, kad būtini tam tikri patikslinimai ir techniniai daliniai pakeitimai, visų pirma siekiant užtikrinti nuoseklumą ir tikrumą taikant tuos kriterijus;

                     (2)

                     sprendimo priėmimo įgaliojimų delegavimo procedūrą reikėtų patikslinti sprendimų dėl nuosavų lėšų delegavimo atveju, kai struktūrinių vienetų vadovams susirūpinimą kelia tai, kad toks sprendimas gali turėti tarpusavio sąsajų su vienu ar daugiau kitų sprendimų, kuriuos turėtų patvirtinti priežiūros institucija. Taip gali būti tuo atveju, kai atitinkamo priežiūros institucijų atliekamo vertinimo rezultatas daro tiesioginį poveikį vienam ar daugiau tų kitų sprendimų, todėl sprendimus turėtų vienu metu svarstyti tas pats sprendimus priimantis subjektas, kad būtų išvengta prieštaringų rezultatų;

                     (3)

                     2020 m. birželio 24 d. Valdančioji taryba nusprendė nustatyti glaudų ECB ir Bulgarijos Respublikos bendradarbiavimą (5), taip pat ECB ir Kroatijos Respublikos bendradarbiavimą (6). Reglamento (ES) Nr. 1024/2013 7 straipsnio 1 dalyje nustatyta, kad vykdydamas tam tikras užduotis, susijusias su kredito įstaigomis, įsteigtomis valstybėje narėje, kurios valiuta nėra euro, kai pagal tą straipsnį buvo nustatytas glaudus bendradarbiavimas, ECB gali teikti nurodymus atitinkamos valstybės narės nacionalinei kompetentingai institucijai. Todėl tokius nurodymus tikslinga priskirti aktams, kuriuos ECB gali priimti deleguodamas įgaliojimus struktūrinių vienetų vadovams pagal atitinkamas Sprendimo (ES) 2018/546 (ECB/2018/10) nuostatas;

                     (4)

                     jeigu to reikia dėl vertinimo sudėtingumo, sprendimas dėl nuosavų lėšų priimamas ne deleguotojo sprendimo forma, bet pagal neprieštaravimo procedūrą. Derėtų patikslinti, kad gali būti ir tokių atvejų, kai sprendimą dėl nuosavų lėšų gali reikėti priimti pagal neprieštaravimo procedūrą, o ne deleguotojo sprendimo forma, dėl dalyko jautrumo – poveikio ECB reputacijai ir (arba) Bendro priežiūros mechanizmo veikimui;

                     (5)

                     siekiant palengvinti sprendimų priėmimo procesą, būtina deleguoti sprendimų priėmimo įgaliojimus priimti sprendimus, kuriais suteikiami leidimai įstaigoms įtraukti tarpinį arba metų pabaigos pelną į bendrą 1 lygio nuosavą kapitalą, kol įstaigos nepriėmė oficialaus sprendimo, kuriuo patvirtinamas galutinis įstaigos metinis pelnas arba nuostolis, kaip numatyta Reglamento (ES) Nr. 575/2013 26 straipsnio 2 dalyje. Tačiau, jei tenkinami Europos Centrinio Banko sprendimo (ES) 2015/656 (ECB/2015/4) (7) taikymo reikalavimai, turėtų būti taikomas tas sprendimas;

                     (6)

                     be to, siekiant palengvinti sprendimų priėmimo procesą, būtina deleguoti sprendimų priėmimo įgaliojimus, susijusius su ECB atsakymu į pertvarkymo institucijos pagal Reglamento (ES) Nr. 575/2013 78a straipsnį pateiktą prašymą suteikti konsultaciją dėl sumos, kuria įstaiga turėtų viršyti Reglamente (ES) Nr. 575/2013 ir Europos Parlamento ir Tarybos direktyvoje 2013/36/ES (8) ir Europos Parlamento ir Tarybos direktyvoje 2014/59/ES (9) nustatytus nuosavų lėšų ir tinkamų įsipareigojimų reikalavimus, įstaigai atlikus Reglamento (ES) Nr. 575/2013 77 straipsnio 2 dalyje nurodytą veiksmą;

                     (7)

                     todėl reikėtų atitinkamai iš dalies pakeisti Sprendimą (ES) 2018/546 (ECB/2018/10),

               PRIĖMĖ ŠĮ SPRENDIMĄ:

            1 straipsnis
            Daliniai pakeitimai
            Sprendimas (ES) 2018/546 (ECB/2018/10) iš dalies keičiamas taip:

                        1)

                        1 straipsnis iš dalies keičiamas taip:

                                    a)

                                    1 punktas keičiamas taip:

                                                „1)

                                                sprendimas dėl nuosavų lėšų – bet kuris iš šių sprendimų: a) ECB sprendimas, kuriuo suteikiamas leidimas priskirti priemonę prie bendro 1 lygio nuosavo kapitalo; b) ECB sprendimas, kuriuo suteikiamas leidimas priskirti priemonę prie papildomo 1 lygio arba 2 lygio kapitalo priemonių; c) ECB sprendimas, kuriuo suteikiamas leidimas įtraukti tarpinį arba metų pabaigos pelną ir d) ECB sprendimas, kuriuo suteikiamas leidimas sumažinti nuosavas lėšas. Šiame sprendime sprendimas dėl nuosavų lėšų taip pat apima sprendimą, kuriuo patvirtinamas ECB atsakymas į pertvarkymo institucijos prašymą suteikti konsultaciją dėl tinkamų įsipareigojimų priemonių sumažinimo;“;

                                    b)

                                    pridedami šie 16, 17 ir 18 punktai:

                                                „16)

                                                svarbi prižiūrima grupė – svarbi prižiūrima grupė, kaip apibrėžta Europos Centrinio Banko reglamento (ES) Nr. 468/2014 (ECB/2014/17) (*)2 straipsnio 22 punkte;

                                                17)

                                                bendras išankstinis leidimas – bendras leidimas atlikti bet kuriuos iš Reglamento (ES) Nr. 575/2013 77 straipsnio 1 dalyje nurodytų veiksmų nuosavoms lėšoms mažinti, suteiktas pagal to reglamento 78 straipsnio 1 dalies antrą pastraipą;

                                                18)

                                                jautrumas – ypatybė arba veiksnys, galintis padaryti neigiamą poveikį ECB reputacijai ir (arba) efektyviam ir nuosekliam Bendro priežiūros mechanizmo veikimui, įskaitant bet ką iš to, kas išvardyta toliau, bet tuo neapsiribojant: a) tai, kad atitinkamam prižiūrimam subjektui buvo arba šiuo metu yra taikomos griežtos priežiūros priemonės, pavyzdžiui, ankstyvosios intervencijos priemonės; b) sprendimo projektu, jį priėmus, bus sukurtas naujas precedentas, kurio ateityje ECB gali būti įpareigotas laikytis; c) sprendimo projektas, jį priėmus, gali sulaukti neigiamo žiniasklaidos arba visuomenės dėmesio; d) nacionalinė kompetentinga institucija, kuri yra pradėjusi glaudų bendradarbiavimą su ECB, praneša ECB, kad nepritaria pasiūlytam sprendimo projektui.;

                                       (*)  2014 m. balandžio 16 d. Europos Centrinio Banko reglamentas (ES) Nr. 468/2014, kuriuo sukuriama Europos Centrinio Banko, nacionalinių kompetentingų institucijų ir nacionalinių paskirtųjų institucijų bendradarbiavimo Bendrame priežiūros mechanizme struktūra (BPM pagrindų reglamentas) (ECB/2014/17) (OL L 141, 2014 5 14, p. 1).“;"

                        2)

                        2 straipsnis iš dalies keičiamas taip:

                                    a)

                                    1 dalis pakeičiama taip:

                                       „1.   Remiantis Sprendimo (ES) 2017/933 (ECB/2016/40) 4 straipsniu, Valdančioji taryba Vykdomosios valdybos minėto sprendimo 5 straipsnyje nustatyta tvarka paskirtiems struktūrinių padalinių vadovams deleguoja įgaliojimus priimti šiuos sprendimus dėl nuosavų lėšų:

                                                   a)

                                                   sprendimus, kuriais suteikiamas leidimas kapitalo priemones priskirti prie bendro 1 lygio nuosavo kapitalo priemonių, kaip numatyta Reglamento (ES) Nr. 575/2013 26 straipsnio 3 dalyje;

                                                   b)

                                                   sprendimus, kuriais suteikiamas leidimas kapitalo priemones priskirti papildomo 1 arba 2 lygio priemonėms, kai to reikalaujama pagal nacionalinę teisę;

                                                   c)

                                                   sprendimus, kuriais suteikiamas leidimas sumažinti nuosavas lėšas, kaip numatyta Reglamento (ES) Nr. 575/2013 77 straipsnio 1 dalyje;

                                                   d)

                                                   sprendimus, kuriais suteikiamas leidimas įstaigai įtraukti tarpinį arba metų pabaigos pelną į bendrą 1 lygio nuosavą kapitalą, kol įstaiga nepriėmė oficialaus sprendimo, kuriuo patvirtinamas galutinis įstaigos metinis pelnas arba nuostolis, kaip numatyta Reglamento (ES) Nr. 575/2013 26 straipsnio 2 dalyje;

                                                   e)

                                                   sprendimus dėl atsakymų į pertvarkymo institucijos prašymus suteikti konsultaciją pagal Reglamento (ES) Nr. 575/2013 78a straipsnį, įskaitant susitarimą dėl siūlomos sumos, kuria, atlikus Reglamento (ES) Nr. 575/2013 77 straipsnio 2 dalyje nurodytus veiksmus, pertvarkymo institucija manymu, įstaigos nuosavos lėšos ir tinkami įsipareigojimai turi viršyti jai keliamus reikalavimus.“;

                                    b)

                                    2 dalis pakeičiama taip:

                                       „2.   1 dalyje nurodyti sprendimai dėl nuosavų lėšų priimami deleguotojo sprendimo forma, jeigu tenkinami 3, 4, 5, 5a ir 5b straipsniuose įtvirtinti deleguotųjų sprendimų priėmimo kriterijai.“;

                                    c)

                                    3 dalis pakeičiama taip:

                                       „3.   Sprendimai dėl nuosavų lėšų nepriimami deleguotojo sprendimo forma, jei dėl vertinimo sudėtingumo ar dalyko jautrumo sprendimai turi būti priimti pagal neprieštaravimo procedūrą.“;

                                    d)

                                    pridedamos šios 4 ir 5 dalys:

                                       „4.   „Struktūrinių vienetų vadovai pateikia Priežiūros valdybai ir Valdančiajai tarybai sprendimą dėl nuosavų lėšų, kuris atitinka 3–5b straipsniuose nustatytus deleguotųjų sprendimų priėmimo kriterijus, kad toks sprendimas būtų priimtas pagal neprieštaravimo procedūrą, jeigu to sprendimo dėl nuosavų lėšų priežiūros institucijų atliekamas vertinimas turi tiesioginį poveikį kito sprendimo, kuris turi būti priimtas pagal neprieštaravimo procedūrą, priežiūros institucijų atliekamam vertinimui.“;

                                       5.   Sprendimų priėmimo įgaliojimai deleguojami pagal 1 dalį, kai:

                                                   a)

                                                   ECB priima priežiūros sprendimus;

                                                   b)

                                                   ECB priima nurodymus, pagal Reglamento (ES) Nr. 1024/2013 7 straipsnį skirtus nacionalinėms kompetentingoms institucijoms, su kuriomis ECB glaudžiai bendradarbiauja;

                                                   c)

                                                   patvirtinamas ECB atsakymas į pertvarkymo institucijos prašymus suteikti konsultaciją pagal Reglamento (ES) Nr. 575/2013 78a straipsnį, įskaitant susitarimą dėl siūlomos sumos, kuria, atlikus Reglamento (ES) Nr. 575/2013 77 straipsnio 2 dalyje nurodytą veiksmą, pertvarkymo institucijos manymu, įstaigos nuosavos lėšos ir tinkami įsipareigojimai turi viršyti jiems keliamus reikalavimus.“;

                        3)

                        3 straipsnio pavadinimas pakeičiamas taip:
                        „Deleguotųjų sprendimų dėl leidimo priskirti priemones prie bendro 1 lygio nuosavo kapitalo priemonių priėmimo kriterijai“;

                        4)

                        3 straipsnio 1 dalis pakeičiama taip:

                           „1.   Sprendimai dėl leidimo priskirti priemones prie bendro 1 lygio nuosavo kapitalo priemonių priimami deleguotojo sprendimo forma, jeigu priemonių rūšis, kurios atžvilgiu prašoma leidimo, yra įtraukta į EBI sąrašą tuo metu, kai ECB gauna prašymą.“;

                        5)

                        4 straipsnio pavadinimas pakeičiamas taip:
                        „Deleguotųjų sprendimų dėl leidimo priskirti priemones prie papildomo 1 lygio arba 2 lygio kapitalo priemonių priėmimo kriterijai“;

                        6)

                        4 straipsnio 1 dalis pakeičiama taip:

                           „1.   Tais atvejais, kai leidimo reikia pagal nacionalinę teisę, sprendimai dėl leidimo priskirti kapitalo priemones prie papildomo 1 lygio arba 2 lygio kapitalo priemonių priimami deleguotojo sprendimo forma.“;

                        7)

                        4 straipsnio 2 dalis pakeičiama taip:

                           „2.   Neigiami sprendimai nepriimami deleguotojo sprendimo forma.“;

                        8)

                        5 straipsnis iš dalies keičiamas taip:

                                    a)

                                    pavadinimas pakeičiamas taip:
                                    „Deleguotųjų sprendimų dėl leidimo sumažinti nuosavas lėšas priėmimo kriterijai“;

                                    b)

                                    1 dalis pakeičiama taip:

                                       „1.   Sprendimai dėl leidimo sumažinti nuosavas lėšas priimami deleguotojo sprendimo forma, vadovaujantis 2, 3, 3a, 4 and 4a dalių nuostatomis.“;

                                    c)

                                    2 dalis pakeičiama taip:

                                       „2.   Sprendimas dėl sumažinimo atliekant pakeitimą priimamas deleguotojo sprendimo forma, jei:

                                                   a)

                                                   pakeičiančioji priemonė yra bendro 1 lygio nuosavo kapitalo priemonė, kurios nominali vertė yra nemažesnė, nei pakeičiamos priemonės nominali vertė; arba

                                                   b)

                                                   pakeičiančioji priemonė yra papildomo 1 lygio kapitalo priemonė, kurios nominali vertė yra nemažesnė nei pakeičiamos priemonės nominali vertė, jeigu pakeičiama priemonė yra papildomo 1 lygio kapitalo priemonė; arba

                                                   c)

                                                   pakeičiančioji priemonė yra papildomo 1 lygio arba 2 lygio kapitalo priemonė, kurios nominali vertė yra nemažesnė, nei pakeičiamos priemonės nominali vertė, jeigu pakeičiama priemonė yra 2 lygio priemonė.
                                                   Jeigu pakeičiančioji priemonė arba pakeičiama priemonė, nurodytos a–c punktuose, neturi nominaliosios vertės, nurodyta vertė yra tos priemonės tariamoji vertė.
                                                   Jeigu pakeičiamos priemonės nominalioji vertė (arba ankstesnėje pastraipoje nurodytu atveju – tariamoji suma) yra didesnė už tos priemonės, kuri laikoma nuosavomis lėšomis, vertę, nurodoma vertė yra vertė, kuri laikoma nuosavomis lėšomis.“;

                                    d)

                                    3 dalies a punktas pakeičiamas taip:

                                                „a)

                                                po sumažinimo, nuosavos lėšos viršija ir numatoma, kad bent trejus finansinius metus nuo taikymo dienos ir toliau viršys reikalavimus, nurodytus Reglamento (ES) Nr. 575/2013 92 straipsnio 1 dalies a, b ir c punktuose, nuosavas lėšas, kurias reikia turėti pagal Reglamento (ES) Nr. 1024/2013 16 straipsnio 2 dalies a punktą, jungtinio rezervo reikalavimą, kaip apibrėžta Direktyvos 2013/36/ES 128 straipsnio 6 punkte, ir 2 ramsčio kapitalo rekomendacijas, kaip išdėstyta naujausiame priimtame SREP sprendime; ir“;

                                    e)

                                    3 dalies b punktas pakeičiamas taip:

                                                „b)

                                                bendro 1 lygio nuosavo kapitalo pakankamumo koeficiento, 1 lygio kapitalo pakankamumo koeficiento ir bendro kapitalo pakankamumo koeficiento sumažinimas yra mažesnis už 100 bazinių punktų svarbios prižiūrimos grupės konsoliduotu lygmeniu arba svarbaus prižiūrimo subjekto individualiu lygmeniu, jeigu toks svarbus prižiūrimas subjektas nėra svarbios prižiūrimos grupės narys. Jei sumažinimo tikslas – padengti esamus nuostolius arba neigiamas atsargas ir toks sumažinimas neturi poveikio nuosavų lėšų lygiui, šis 100 bazinių punktų ribos kriterijus laikomas įvykdytu.“;

                                    f)

                                    įterpiama ši 3a dalis:

                                       „3a.   Sprendimai, kuriais suteikiamas bendras išankstinis leidimas pagal Reglamento (ES) Nr. 575/2013 78 straipsnio 1 dalies antrą pastraipą, ir sprendimai, kuriais suteikiamas leidimas taikyti tam tikrą iš anksto nustatytą sumą pagal Komisijos deleguotojo reglamento (ES) Nr. 241/2014 (*)32 straipsnio 2 dalį, priimami deleguotojo sprendimo forma, jei tenkinamos 3 dalyje nustatytos sąlygos arba jei sprendimu atnaujinamas galiojantis sprendimas ir jis suteikiamas tai pačiai arba mažesnei iš anksto nustatytai sumai.

                                       (*)  2014 m. sausio 7 d. Komisijos deleguotasis reglamentas (ES) Nr. 241/2014, kuriuo papildomos Europos Parlamento ir Tarybos reglamento (ES) Nr. 575/2013 nuostatos, susijusios su įstaigų nuosavų lėšų reikalavimų techniniais reguliavimo standartais (OL L 74, 2014 3 14, p. 8).“;"

                                    g)

                                    įterpiama ši 4a dalis:

                                       „4a.   Sprendimai, kuriais suteikiamas leidimas sumažinti nuosavas lėšas, gali būti atšaukti deleguotuoju sprendimu, jeigu sprendimo adresatas prašo jį atšaukti.“;

                                    h)

                                    5 dalis pakeičiama taip:

                                       „5.   Jei pagal 1–4a dalis sprendimo dėl nuosavų lėšų negalima priimti deleguotojo sprendimo forma, jis priimamas pagal neprieštaravimo procedūrą.“;

                        9)

                        įterpiamas šis 5a straipsnis:

                           „5a straipsnis
                           Deleguotųjų sprendimų, kuriais suteikiamas leidimas įtraukti tarpinį ir metų pabaigos pelną į bendrą 1 lygio nuosavą kapitalą, priėmimo kriterijai

                              1.   Sprendimai pagal Reglamento (ES) Nr. 575/2013 26 straipsnio 2 dalį, kuriais suteikiamas leidimas įtraukti tarpinį arba metų pabaigos pelną į bendrą 1 lygio nuosavą kapitalą, kol įstaiga nepriėmė oficialaus sprendimo, kuriuo patvirtinamas galutinis įstaigos metinis pelnas, įskaitant tuos, kurie neatitinka Sprendimo (ES) 2015/656 (ECB/2015/4) 3 straipsnio 2 dalies numatyto reikalavimo, priimami deleguotojo sprendimo forma, jei tenkinami toliau nurodyti kriterijai:

                                          a)

                                          buvo įvykdytas Reglamento (ES) Nr. 575/2013 26 straipsnio 2 dalies a punkte numatytas patikrinimo reikalavimas, kaip numatyta Sprendimo (ES) 2015/656 (ECB/2015/4) 4 straipsnyje;

                                          b)

                                          įstaiga įrodė, kad visi numatomi mokesčiai ar dividendai buvo atskaityti iš pelno pagal atitinkamai Sprendimo (ES) 2015/656 (ECB/2015/4) 5 straipsnio 1, 2 ir 5 dalis ir c punktą;

                                          c)

                                          numatomų dividendų suma, kurią įstaiga turi atskaityti iš tarpinio arba metų pabaigos pelno, nustatoma pagal Deleguotojo reglamento (ES) Nr. 241/2014 2 straipsnio 2, 4, 5 ir 6 dalis arba, esant Sprendimo (ES) 2015/656 (ECB/2015/4) 5 straipsnio 3 dalyje nurodytoms aplinkybėms, atskaitoma pagal tą straipsnį apskaičiuota didesnė suma.

                              2.   Neigiami sprendimai nepriimami deleguotojo sprendimo forma.“;

                        10)

                        įterpiamas šis 5b straipsnis:

                           „5b straipsnis
                           Kriterijai, kuriais remiantis patvirtinami atsakymai į pertvarkymo institucijos prašymus suteikti konsultaciją dėl tinkamų įsipareigojimų priemonių mažinimo

                              1.   Kai su ECB konsultuojamasi arba pertvarkymo institucija prašo jo sutikimo pagal Reglamento (ES) Nr. 575/2013 78a straipsnio 1 dalį, sprendimas, kuriuo patvirtinamas ECB atsakymas į tokį prašymą suteikti konsultaciją, priimamas jį deleguojant, išskyrus atvejus, kai įvykdomos 2 dalies sąlygos.

                              2.   Jeigu ECB nesutinka arba iš dalies nesutinka su pertvarkymo institucija dėl klausimo, dėl kurio buvo konsultuotasi su ECB arba dėl kurio buvo prašoma jo sutikimo pagal Reglamento (ES) Nr. 575/2013 78a straipsnio 1 dalį, sprendimas, kuriuo patvirtinamas ECB atsakymas, nepriimamas deleguotojo sprendimo forma.“

            2 straipsnis
            Pereinamojo laikotarpio nuostata
            Sprendimo (ES) 2018/546 (ECB/2018/10) nuostatos toliau taikomos be pakeitimų tais atvejais, kai prašymas patvirtinti bet kurią iš operacijų, nurodytų to sprendimo 2 straipsnio 1 dalyje be pakeitimų, buvo pateiktas ECB iki šio sprendimo įsigaliojimo.

            3 straipsnis
            Įsigaliojimas
            Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Priimta Frankfurte prie Maino 2021 m. rugpjūčio 3 d.

                  ECB Pirmininkė

               Christine LAGARDE

            (1)  OL L 176, 2013 6 27, p. 1.

            (2)  OL L 287, 2013 10 29, p. 63.

            (3)  OL L 141, 2017 6 1, p. 14.

            (4)  2018 m. kovo 15 d. Europos Centrinio Banko sprendimas (ES) 2018/546 dėl įgaliojimų priimti sprendimus dėl nuosavų lėšų delegavimo (ECB/2018/10) (OL L 90, 2018 4 6, p. 105).

            (5)  2020 m. birželio 24 d. Europos Centrinio Banko sprendimas (ES) 2020/1015, kuriuo nustatomas Europos Centrinio Banko ir Българска народна банка (Bulgarijos nacionalinio banko) glaudus bendradarbiavimas (ECB/2020/30) (OL L 224I, 2020 7 13, p. 1).

            (6)  2020 m. birželio 24 d. Europos Centrinio Banko sprendimas (ES) 2020/1016, kuriuo nustatomas Europos Centrinio Banko ir Hrvatska narodna banka glaudus bendradarbiavimas (ECB/2020/31) (OL L 224 I, 2020 7 13, p. 4).

            (7)  2015 m. vasario 4 d. Europos Centrinio Banko sprendimas (ES) 2015/656 dėl sąlygų, kurioms esant kredito įstaigoms leidžiama įtraukti tarpinį arba metų pabaigos pelną į bendrą 1 lygio nuosavą kapitalą pagal Reglamento (ES) Nr. 575/2013 26 straipsnio 2 dalį (ECB/2015/4) (OL L 107, 2015 4 25, p. 76).

            (8)  2013 m. birželio 26 d. Europos Parlamento ir Tarybos direktyva 2013/36/ES dėl galimybės verstis kredito įstaigų veikla ir dėl riziką ribojančios kredito įstaigų priežiūros, kuria iš dalies keičiama Direktyva 2002/87/EB ir panaikinamos direktyvos 2006/48/EB bei 2006/49/EB (OL L 176, 2013 6 27, p. 338).

            (9)  2014 m. gegužės 15 d. Europos Parlamento ir Tarybos direktyva 2014/59/ES, kuria nustatoma kredito įstaigų ir investicinių įmonių gaivinimo ir pertvarkymo sistema ir iš dalies keičiamos Tarybos direktyva 82/891/EEB, direktyvos 2001/24/EB, 2002/47/EB, 2004/25/EB, 2005/56/EB, 2007/36/EB, 2011/35/ES, 2012/30/ES bei 2013/36/ES ir Europos Parlamento ir Tarybos reglamentai (ES) Nr. 1093/2010 bei (ES) Nr. 648/2012 (OL L 173, 2014 6 12, p. 190).


title: Europos Centrinio Banko sprendimas (ES) 2021/1440 2021 m. rugpjūčio 3 d. kuriuo iš dalies keičiamas Sprendimas (ES) 2019/1376 dėl įgaliojimų priimti sprendimus dėl paso suteikimo, kvalifikuotųjų akcijų paketo dalių įsigijimo ir kredito įstaigų leidimų panaikinimo delegavimo (ECB/2021/36)

text:
2021 9 6

                  LT

                  Europos Sąjungos oficialusis leidinys

                  L 314/14

         EUROPOS CENTRINIO BANKO SPRENDIMAS (ES) 2021/1440
         2021 m. rugpjūčio 3 d.
         kuriuo iš dalies keičiamas Sprendimas (ES) 2019/1376 dėl įgaliojimų priimti sprendimus dėl paso suteikimo, kvalifikuotųjų akcijų paketo dalių įsigijimo ir kredito įstaigų leidimų panaikinimo delegavimo (ECB/2021/36)
         EUROPOS CENTRINIO BANKO VALDANČIOJI TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2013 m. spalio 15 d. Tarybos reglamentą (ES) Nr. 1024/2013, kuriuo Europos Centriniam Bankui pavedami specialūs uždaviniai, susiję su rizikos ribojimu pagrįstos kredito įstaigų priežiūros politika (1), ypač į jo 4 straipsnio 1 dalies a, b, c ir d punktus ir 4 straipsnio 3 dalį, 6 straipsnio 4 dalį, 14 straipsnio 3 dalį, 14 straipsnio 5 dalį, 15 straipsnio 3 dalį ir 17 straipsnio 1 dalį,
         atsižvelgdama į 2016 m. lapkričio 16 d. Europos Centrinio Banko sprendimą (ES) 2017/933 dėl bendrosios įgaliojimų priimti sprendimus dėl teisinių priemonių, susijusių su priežiūros uždaviniais, delegavimo sistemos (ECB/2016/40) (2), ypač jo 4 straipsnį,
         kadangi:

                     (1)

                     Europos Centrinio Banko sprendime (ES) 2019/1376 (ECB/2019/23) (3) nustatyti kriterijai, kuriais vadovaujantis Europos Centrinio Banko (ECB) struktūrinių vienetų vadovams deleguojami sprendimų priėmimo įgaliojimai priimti sprendimus dėl paso suteikimo, kvalifikuotųjų akcijų paketo dalių įsigijimo ir kredito įstaigų leidimų panaikinimo. Patirtis, įgyta taikant tą sprendimą, parodė, kad būtini tam tikri patikslinimai ir techniniai daliniai pakeitimai, visų pirma siekiant užtikrinti nuoseklumą ir tikrumą taikant tuos kriterijus;

                     (2)

                     sprendimo priėmimo įgaliojimų delegavimo procedūrą reikėtų patikslinti sprendimų dėl paso suteikimo, kvalifikuotųjų akcijų paketo dalių įsigijimo ir kredito įstaigų leidimų panaikinimo atveju, kai struktūrinių vienetų vadovams susirūpinimą kelia tai, kad toks sprendimas gali turėti tarpusavio sąsajų su vienu ar daugiau kitų sprendimų, kuriuos turėtų patvirtinti priežiūros institucija. Taip gali būti tuo atveju, kai atitinkamo priežiūros institucijų atliekamo vertinimo rezultatas daro tiesioginį poveikį vienam ar daugiau tų kitų sprendimų, todėl sprendimus turėtų vienu metu svarstyti tas pats sprendimus priimantis subjektas, kad būtų išvengta prieštaringų rezultatų;

                     (3)

                     2020 m. birželio 24 d. Valdančioji taryba nusprendė nustatyti glaudų ECB ir Bulgarijos Respublikos bendradarbiavimą (4), taip pat ECB ir Kroatijos Respublikos bendradarbiavimą (5). Reglamento (ES) Nr. 1024/2013 7 straipsnio 1 dalyje nustatyta, kad vykdydamas tam tikras užduotis, susijusias su kredito įstaigomis, įsteigtomis valstybėje narėje, kurios valiuta nėra euro, kai pagal tą straipsnį buvo nustatytas glaudus bendradarbiavimas, ECB gali teikti nurodymus atitinkamos valstybės narės nacionalinei kompetentingai institucijai. Todėl tokius nurodymus tikslinga priskirti aktams, kuriuos ECB gali priimti deleguodamas įgaliojimus struktūrinių vienetų vadovams pagal atitinkamas Sprendimo (ES) 2019/1376 (ECB/2019/23) nuostatas;

                     (4)

                     jeigu to reikia dėl vertinimo sudėtingumo, sprendimas dėl paso suteikimo, kvalifikuotųjų akcijų paketo dalių įsigijimo ir kredito įstaigų leidimų panaikinimo priimamas ne deleguotojo sprendimo forma, bet pagal neprieštaravimo procedūrą. Derėtų patikslinti, kad gali būti ir tokių atvejų, kai sprendimą dėl paso suteikimo, kvalifikuotųjų akcijų paketo dalių įsigijimo ir kredito įstaigų leidimų panaikinimo gali reikėti priimti pagal neprieštaravimo procedūrą, o ne deleguotojo sprendimo forma, dėl dalyko jautrumo – poveikio ECB reputacijai ir (arba) Bendro priežiūros mechanizmo veikimui;

                     (5)

                     deleguotųjų sprendimų dėl kvalifikuotųjų akcijų paketo dalių įsigijimo apimtis turėtų būti išplėsta įtraukiant atvejus, kai grupė, kuriai priklauso siūlomas įsigyjantis asmuo, jau turi įsigyjamo subjekto kvalifikuotąją akcijų paketo dalį, grupės lygmeniu neviršijama jokia atitinkama ribinė vertė, o pardavėjas nepriklauso grupei. Įprastai tokiais atvejais atliekamas vertinimas turėtų būtų paprastas, nes dėl atitinkamų aplinkybių įsigyjamo subjekto nuosavybės struktūra iš esmės nesikeičia, todėl vertinimas yra panašus į vertinimą, atliekamą tais atvejais, kai kvalifikuotoji akcijų paketo dalis susidaro dėl grupės vidaus reorganizacijų, dėl kurių sprendimai šiuo metu deleguojami;

                     (6)

                     todėl reikėtų atitinkamai iš dalies pakeisti Sprendimą (ES) 2019/1376 (ECB/2019/23),

               PRIĖMĖ ŠĮ SPRENDIMĄ:

            1 straipsnis
            Daliniai pakeitimai
            Sprendimas (ES) 2019/1376 (ECB/2019/23) iš dalies keičiamas taip:

                        1)

                        1 straipsnyje pridedamas šis 15 punktas:

                           „15)   jautrumas – ypatybė arba veiksnys, galintis padaryti neigiamą poveikį ECB reputacijai ir (arba) efektyviam ir nuosekliam Bendro priežiūros mechanizmo veikimui, įskaitant bet ką iš to, kas išvardyta toliau, bet tuo neapsiribojant: a) tai, kad atitinkamam prižiūrimam subjektui buvo arba šiuo metu yra taikomos griežtos priežiūros priemonės, pavyzdžiui, ankstyvosios intervencijos priemonės; b) sprendimo projektu, jį priėmus, bus sukurtas naujas precedentas, kurio ateityje ECB gali būti įpareigotas laikytis; c) sprendimo projektas, jį priėmus, gali sulaukti neigiamo žiniasklaidos arba visuomenės dėmesio; d) nacionalinė kompetentinga institucija, kuri yra pradėjusi glaudų bendradarbiavimą su ECB, praneša ECB, kad nepritaria pasiūlytam sprendimo projektui.“;

                        2)

                        3 straipsnis iš dalies keičiamas taip:

                                    a)

                                    3 dalis pakeičiama taip:

                                       „3.   Sprendimas dėl paso suteikimo, kvalifikuotųjų akcijų paketo dalių įsigijimo ir kredito įstaigų leidimų panaikinimo nepriimamas deleguotojo sprendimo forma, jei dėl vertinimo sudėtingumo ar dalyko jautrumo sprendimas turi būti priimtas pagal neprieštaravimo procedūrą.“;

                                    b)

                                    4 dalis pakeičiama taip:

                                       „4.   Sprendimų priėmimo įgaliojimai deleguojami pagal 1 dalį, kai:

                                                   a)

                                                   ECB priima priežiūros sprendimus;

                                                   b)

                                                   ECB tvirtina teigiamus įvertinimus, jei nereikalaujama priimti priežiūros sprendimo;

                                                   c)

                                                   ECB priima nurodymus, pagal Reglamento (ES) Nr. 1024/2013 7 straipsnį skirtus nacionalinėms kompetentingoms institucijoms, su kuriomis ECB glaudžiai bendradarbiauja.“;

                                    c)

                                    pridedama ši 7 dalis:

                                       „7.   Struktūrinių vienetų vadovai pateikia Priežiūros valdybai ir Valdančiajai tarybai sprendimą dėl paso suteikimo, kvalifikuotųjų akcijų paketo dalių įsigijimo ir kredito įstaigų leidimų panaikinimo, jei jis atitinka 4–6 straipsniuose nustatytus deleguotųjų sprendimų priėmimo kriterijus, kad toks sprendimas būtų priimtas pagal neprieštaravimo procedūrą, jeigu to sprendimo priežiūros institucijų atliekamas vertinimas turi tiesioginį poveikį kito sprendimo, kuris turi būti priimtas pagal neprieštaravimo procedūrą, priežiūros institucijų atliekamam vertinimui.“;

                        3)

                        4 straipsnio 1 dalis iš dalies keičiama taip:

                                    a)

                                    b punktas pakeičiamas taip:

                                                „b)

                                                kvalifikuotoji akcijų paketo dalis įsigyjama, pasikeitus įsigyjamo subjekto nuosavybei tarp vieno kontroliuojančiojo subjekto ir kito kontroliuojančiojo subjekto tos pačios grupės struktūroje;“;

                                    b)

                                    pridedamas šis d punktas:

                                                „d)

                                                kvalifikuotąją akcijų paketo dalį įsigyja įmonių grupei priklausantis juridinis asmuo, kuris jau turi įsigyjamo subjekto kvalifikuotąją akcijų paketo dalį, o į nacionalinę teisę perkeltoje Direktyvos 2013/36/ES 22 straipsnio 1 dalyje nustatyta atitinkama ribinė vertė grupės konsoliduotu lygmeniu neviršijama.“;

                        4)

                        5 straipsnio 1 dalies a punktas pakeičiamas taip:

                                    „a)

                                    sprendimas priimtas prižiūrimo subjekto prašymu arba dėl susijungimo, dėl kurio prižiūrimas subjektas pasibaigia;“;

            2 straipsnis
            Pereinamojo laikotarpio nuostata
            Sprendimo (ES) 2019/1376 (ECB/2019/23) nuostatos toliau taikomos be pakeitimų tais atvejais, kai sprendimo dėl kvalifikuotųjų akcijų paketo dalių įsigijimo ar kredito įstaigų leidimų panaikinimo projektą nacionalinė kompetentinga institucija pateikė ECB iki šio sprendimo įsigaliojimo, arba jei pranešimą apie svarbaus prižiūrimo subjekto ketinimą įsteigti filialą arba garantuoti savo patronuojamosios finansų įstaigos prisiimtus įsipareigojimus nacionalinė kompetentinga institucija pateikė ECB iki šio sprendimo įsigaliojimo dienos.

            3 straipsnis
            Įsigaliojimas
            Šis sprendimas įsigalioja dvidešimtą dieną po jo paskelbimo Europos Sąjungos oficialiajame leidinyje.

            Priimta Frankfurte prie Maino 2021 m. rugpjūčio 3 d.

                  ECB Pirmininkė

               Christine LAGARDE

            (1)  OL L 287, 2013 10 29, p. 63.

            (2)  OL L 141, 2017 6 1, p. 14.

            (3)  2019 m. liepos 23 d. Europos Centrinio Banko sprendimas (ES) 2019/1376 dėl įgaliojimų priimti sprendimus dėl paso suteikimo, kvalifikuotųjų akcijų paketo dalių įsigijimo ir kredito įstaigų leidimų panaikinimo delegavimo (ECB/2019/23) (OL L 224, 2019 8 28, p. 1).

            (4)  2020 m. birželio 24 d. Europos Centrinio Banko sprendimas (ES) 2020/1015, kuriuo nustatomas Europos Centrinio Banko ir Българска народна банка (Bulgarijos nacionalinio banko) glaudus bendradarbiavimas (ECB/2020/30) (OL L 224I, 2020 7 13, p. 1).

            (5)  2020 m. birželio 24 d. Europos Centrinio Banko sprendimas (ES) 2020/1016, kuriuo nustatomas Europos Centrinio Banko ir Hrvatska narodna banka glaudus bendradarbiavimas (ECB/2020/31) (OL L 224I, 2020 7 13, p. 4).